
1. CONSIDERAŢII GENERALE REFERITOARE LA SISTEMUL DE PARTIDE

 

Existenţa partidelor politice, partidismul, reprezintă o caracteristică esenţială a vieţii democratice care evoluează în funcţie de ponderea, valoarea lor în sistemul politic al fiecărei ţări europene. Sistemul partidist reflectă modul de structurare, de funcţionare a partidelor politice în cadrul unei societăţi (el se referă, în mod special, la numărul partidelor politice care există într-o societate, prin a căror participare se realizează viaţa politică din cadrul acesteia). Noţiunea de sistem partidist a fost folosită în perioada interbelică şi se referea numărul şi natura partidelor politice angajate în viaţa politică. Maurice Duverger considera sistemele de partide drept "forme şi modalităţi de coexistenţă a mai multor partide dintr-o anumită ţară". Alţi teoreticieni au subliniat şi faptul că ordonarea partidelor politice trebuie făcută "în jurul unor nuclee de doctrine, de programe, de tradiţii şi sensibilităţi politice". 

În teoriile politice se apreciază că în cadrul sistemului partidist ar trebui să intre toate partidele din societate, indiferent de mărimea, rolul şi statutul lor în societate. Istoria politică europeană a pus în evidenţă faptul că sistemul partidist depinde de numeroşi factori legaţi de natura regimului politic, de nivelul de dezvoltare a democraţiei, de dezvoltarea economică şi socială a ţării, de tradiţiile istorice şi naţionale.

Amplele cercetări efectuate de teoreticieni au demonstrat că sistemele de partide reprezintă un element definitoriu al modelului de democraţie care funcţionează în fiecare ţară şi că ele influenţează major tipul de guvernare. Studiul unui număr reprezentativ de democraţii din lumea întreagă a arătat că în istoria politică mondială şi europeană s-au conturat două modele fundamentale ale democraţiei: modelul de tip Westminster şi modelul consensualist.

Modelul Westminster, ca model general al democraţiei, reflectă principalele trăsături ale instituţiilor britanice considerate, de-a lungul timpului, "moda lumii". Caracteristicile importante ale modelului Westminster sunt: sistemul bipartidist; concentrarea puterii executive în cabinete monocolore care beneficiază de o majoritate simplă; dominaţia exercitată de executiv, întrucât dispune de majoritate în Camera Comunelor; sistemul electoral majoritar; pluralismul grupurilor de interese; guvernarea centralizată şi unitară; concentrarea puterii legislative într-una din Camerele Parlamentului; flexibilitatea constituţională; absenţa controlului constituţional; Banca Centrală controlată de Executiv.

Modelul consensualist al democraţiei are drept element fundamental neconcentrarea puterii, care poate lua două forme principale: împărţirea puterii şi dispersarea puterii. În acest context, principala problemă este modul în care puterea este dispersată între actorii politici care acţionează în instituţii politice separate, aşa cum este în statele federale şi relaţia cu o guvernare unitară, centralizată. Modelele consensualiste ale democraţiei au ca tendinţă principală descentralizarea specifică mai ales federalismului. Modelul consensualist are ca trăsături specifice, opuse modelului Westminster: sistemul multipartidist; puterea executivă este exercitată de guverne de coaliţie (nu monocolore, cu majoritate simplă); există un echilibru între executiv şi legislativ; un sistem electoral prin reprezentare proporţională; corporatismul grupurilor de interese; guvernare federală şi descentralizată; bicameralism puternic (pentru a oferi reprezentare specială minorităţilor); rigiditate constituţională.

Conform celor două modele fundamentale ale democraţiei, modelul majoritarist şi modelul consensualist, se conturează două tipuri principale de guvernare: monocoloră şi de coaliţie. Ele sunt expresia a două forme de sisteme de partide: bipartidiste şi multipartidiste. Modul de guvernare depinde, aşadar, în mod esenţial, de identitatea partidelor politice şi de numărul lor în cadrul sistemului de partide care determină, ulterior, relaţia dintre executiv şi partide, dintre executiv şi legislativ, dintre politic şi societatea civilă etc.

Istoria politică europeană a demonstrat că sistemele bipartidiste simbolizează modelul majoritarist al democraţiei, iar sistemele multipartidiste, modelul consensualist. Teoreticienii apreciază că sistemul bipartidist oferă alegătorilor posibilitatea de a alege între două seturi alternative de politici publice şi astfel forma de guvernământ are efecte pozitive. În acest sens, a devenit o axiomă a politicii ideea conform căreia cabinetele de coaliţie sunt instabile şi au viaţă scurtă (ipoteza lui Lowell), ceea ce leagă tipurile de cabinete de sistemele de partide. Cercetările au pus în evidenţă faptul că sistemele de partide sunt influenţate de sistemul electoral care determină opţiunea fie pentru pluralitate (sistemele electorale majoritariste), fie pentru bipartidism (sistemele electorale bazate pe reprezentare proporţională).

În condiţiile existenţei mai multor partide, apare problema numărului optim al acestora, problema statutului partidelor aliate, a partidelor facţionalizate (care ar putea fi considerate, uneori, ca mai multe partide) sau a existenţei a două partide considerate ca unul singur (de exemplu, în Germania, Uniunea Creştin-Democrată şi Uniunea Social-Creştină).

În epoca actuală, sistemul partidist continuă să se structureze şi să evolueze în raport cu cele două criterii importante, numărul partidelor şi orientarea ideologică, în funcţie de care există sisteme monopartidiste, bipartidiste, pluripartidiste.

Sistemul bipartidist este sistemul întemeiat pe existenţa şi funcţionarea a două partide politice cu origine, de obicei, în lupta antifeudală ce a constituit temeiul dezvoltării a două tendinţe importante: conservarea stării sociale existente şi opoziţia faţă de ea. Bipartidismul se afirmă şi din nevoia creării opoziţiei politice şi, implicit, a alternanţei politice în organizarea şi conducerea societăţii. Din această perspectivă, partidele politice au un rol major în organizarea şi conducerea vieţii social-politice sau de monitorizare şi influenţare a puterii prin sublinierea disfuncţionalităţii activităţii partidului aflat la putere. În unele ţări europene se manifestă un bipartidism relativ, în care domină câteva partide importante ca mărime şi compatibilitate ideologică.

Sistemul pluripartidist a apărut în perioada interbelică şi s-a extins după cel de-al doilea război mondial, prin impunerea şi generalizarea votului universal, prin dezvoltarea complexă a societăţii, a intereselor grupurilor sociale, a unor noi forme de practică socială etc.

Unii autori au propus o clasificare a sistemelor de partide în funcţie de numărul şi mărimea lor relativă. În funcţie de aceste criterii, s-au conturat: sistemul bipartidist cu 2 partide şi o distribuire a locurilor în parlament de tip 55-45; sistemul "două partide şi jumătate", cu distribuirea 45-40-15; sistemul multipartidist ("trei partide şi jumătate) cu distribuirea 45-20-15-10-10 şi sistemul multipartidist fără partid dominant, cu peste 4 partide ce au o repartiţie 25-25-25-15-10.

Mulţi teoreticieni vorbesc despre un sistem partidist doctrinar-ideologic, structurat în funcţie de paradigma ideologică proprie partidelor politice. Din această perspectivă, partidele politice se pot structura în trei mari grupe: partide politice de dreapta (cu diferite nuanţe: de centru-dreapta, de extremă dreapta); grupări politice de centru, ce cuprind partidele democrat-creştine, social-creştine; partidele de stânga, ce includ partidele socialiste, social-democrate, radicale etc.

În actualul context politic, se poate observa că cele două oferte politice, ce alcătuiesc sistemul bipartidist, concurează la centrul spectrului politic, ceea ce obligă la formularea unor politici mai moderate, centriste. În aceste condiţii, clivajul tradiţional stânga/dreapta, în jurul căruia se constituia bipartidismul, s-a estompat, programele politice fiind asemănătoare, apropiate de centrul politic. Teoreticienii subliniază că rămâne însă avantajul major legat de posibilitatea guvernării monocolore, ce poate asigura stabilitate şi eficienţă politică. 

Referitor la stabilirea identităţii partidelor politice, la determinarea conţinutului programelor politice, cercetătorii subliniază că acestea trebuie corelate cu acţiunile politice efective ale partidelor, mai ales atunci când ele se află la guvernare. Un element esenţial în definirea problematicii sistemelor de partide o are identificarea raportării la problemele politice majore: socio-economice, religioase, cultural-etnice, urbane/rurale, la susţinerea regimului, la politica externă, la temele post-materialiste (democraţia participativă, ecologism). Studiile arată că problemele socio-economice, precum şi cele cultural-etnice, reprezintă temele majore de identificare politică, mai ales în societăţile multiculturale. Teoreticienii au subliniat relaţia dintre numărul de partide şi numărul dimensiunilor problematice, fiind evident că o dată cu creşterea numărului de partide apare şi o diversificare a tematicii politice.

Schimbările actuale ce au avut loc la nivelul structurii şi dinamicii partidelor politice, reflectate în conceptul de partide postmoderne (postmodern parties), impun elaborarea unor noi paradigme care să ţină cont de declinul electoral, volatilitatea electoratului, scăderea gradului de identificare a partidelor, declinul partizanatului politic, fragmentarea sistemului de partide. Deşi aceste fenomene pot duce la concluzii teoretice pesimiste, teoria politică se află în faţa provocării majore de a gestiona această criză, astfel încât să elimine efectele negative ale transformării sistemului de partide, de a găsi soluţii pentru formarea unor guverne stabile, capabile să asigure funcţionarea optimă a sistemelor democratice.

Analiştii apreciază că, din punct de vedere ideologic, se impune dezvoltarea unor programe politice alternative, deschise confruntării politice şi, mai ales, deschise mai multor categorii sociale (tip catch all). Cercetările arată că aceste schimbări radicale ce au avut loc la nivelul sistemelor de partide prezintă unele tendinţe majore legate de modificări cantitative şi calitative înregistrate la nivelul lor. Din această perspectivă, reprezentativitatea partidelor a cunoscut un grad mare de independenţă faţă de grupurile sociale tradiţionale (astfel încât muncitorii nu mai sunt reprezentaţi de partide muncitoreşti, femeile nu se regăsesc în grupări feministe etc.). Din punct de vedere ideologic, obiectivele partidelor nu mai sunt dictate de ideologii ample elaborate pe termen lung, ci sunt obiective punctuale, ale unor politici cu caracter fragmentar.

Evoluţia politică contemporană a pus în evidenţă eroziunea dominaţiei unor mari familii politice, ca reflectare a fragmentării sistemului de partide, a confruntării dintre partidele parlamentare şi cele neparlamentare, a conflictelor din interiorul aceluiaşi grup parlamentar etc. Declinul identităţii politice (partisan self-image) este în legătură directă cu dezalinierea politică ce caracterizează spaţiul politic european, însoţită de dezafectarea politică a electoratului. Teoreticienii au subliniat că gradul de identitate politică este în legătură directă cu încrederea în sistemul politic, mai ales în partidele aflate la guvernare.

Cercetările au pus în evidenţă creşterea nivelului de identitate politică în ţările din sudul Europei (Grecia, Portugalia, Spania) şi în Europa Centrală şi de Est. Acest proces a arătat că în etapa stabilizării sistemului de partide, în general, o puternică identificare politică la nivelul partidelor şi electoratului este o condiţie a vieţii politice, dar sistemul democratic supravieţuieşte şi atunci când nivelul lor scade. Din această perspectivă, "raţionalitatea electoratului" este extrem de complexă, dinamică, având şi momente de declin şi creşteri spectaculoase, nefiind vorba de o "încredere eternă" (eternal truth) acordată de electorat. Rata participării la vot relevă aceste schimbări, declinul, dar şi creşterea ei, mai ales în unele ţări din sudul Europei (73,5% înainte de 1989, 76,4% în 1990, în Spania). Teoreticienii pun în evidenţă, însă, declinul general al participării la vot după o perioadă de "entuziasm politic" ce a urmat încheierii celui de-al doilea război mondial.

Actualmente, la nivelul conducerii partidelor s-au impus lideri politici cu calităţi manageriale, capabili să gestioneze riscurile şi nevoile diverse ale organizaţiilor de partid. În acest context, statutul şi rolul membrilor de partid s-au schimbat radical, partidele de masă aflându-se în plin recul, ceea ce a dus la preocuparea partidelor pentru întreţinerea loialităţii unui corp electoral specific. Studiul realităţii politice actuale arată că la nivelul electoratului a avut loc un proces de individualizare, scăzând rolul organizaţiilor politice. În acelaşi timp, s-a înregistrat fenomenul dezideologizării acestuia, creşterea numărului celor care nu votează, ca şi accentuarea volatilităţii electorale.

Experienţa politică demonstrează că lupta electorală contemporană s-a profesionalizat puternic, implicând finanţări masive care au suplinit uneori activitatea militanţilor şi au dus la dezvoltarea unor parteneriate cu mass-media private sau publice. Studiile asupra electoratului european relevă faptul că creşterea ponderii celor care nu votează s-a aflat în legătură directă cu absenţa unei reale alternative politice. S-a constatat că stabilitatea partidelor în sistem a făcut totuşi ca volatilitatea electoratului să nu crească foarte mult ( cu excepţia Italiei, unde a avut loc o explozie a sistemului tradiţional de partide şi unde volatilitatea electorală a crescut de la 7% în 1980, la 21,7% în 1999). Ultimele evoluţii politice au arătat că volatilitatea electorală a fost constantă în ţările cu democraţii consensualiste (Elveţia, Austria), unde există încă partide-cartel. Se apreciază însă că volatilitatea crescută nu afectează negativ sistemul de partide care se adaptează schimbărilor din societate, contribuind la reaşezarea blocurilor politice de stânga sau de dreapta (de exemplu, în Belgia, în Spania).

În acest context, schimbările ce au avut loc la nivelul electoratului au avut un impact deosebit asupra structurii partidelor, asupra scăderii rolului militanţilor de partid. Acest fenomen a fost compensat de profesionalizarea elitelor politice, ceea ce a dus la un tip de "reprezentare prin elite" (representation from above) sau la o "democraţie ghidată" (guided democracy). În epoca actuală, sunt puse, aşadar, în discuţie elementele definitorii clasice ale partidelor politice: identitatea ideologică a acestora, susţinerea lor de către grupuri sociale bine definite, relaţia dintre elite şi masa partidului etc.

Un alt fenomen specific perioadei actuale a fost procesul instituţionalizării puternice a partidelor politice, ceea ce unii teoreticieni numesc etatizarea partidelor, care a dus la îndepărtarea lor de societatea civilă prin pătrunderea în ierarhia socială şi administrativă, în sistemul media şi universitar etc. Astfel, partidele politice au învăţat să acţioneze relativ autonom în raport cu sistemul de partide sau cu propriul electorat. Ruptura dintre partidele politice şi mişcările sociale a determinat deseori alunecarea acestor mişcări de protest spre anarhie. Partidele politice s-au deschis, însă, mai uşor spre liderii locali independenţi, obţinând astfel, indirect, suporteri politici. În concluzie, se poate afirma că partidele politice au pierdut o mare parte a membrilor lor, ca şi a electoratului specific, ceea ce relevă schimbările radicale produse la nivelul partizanatului politic (partyness). Pătrunderea partidelor politice în domeniul economic şi în structurile sociale, combinarea dintre sectorul public şi interese de grup au dus la formarea a ceea ce analiştii numesc partitocraţie.

Teoreticienii apreciază că, pe termen lung, aceste fenomene pot submina sistemul politic, iar procesul individualizării face problematic statutul organizaţiilor partinice care ar putea fi înlocuite de mişcări sociale imprevizibile. Se poate observa, însă, că sistemele politice din diferite ţări europene au reuşit să se adapteze rapid acestor schimbări, evitând polarizarea excesivă a sistemelor, ascensiunea extremei drepte sau a extremei stângi la guvernare, asigurând stabilitatea relativă a guvernelor, elaborând programe politice şi strategii flexibile care să coreleze angajamentele individuale cu organizaţii politice deschise lor.

 

 

2. FRANŢA – UN SISTEM MULTIPARTIDIST POLARIZAT

 

2.1 O istorie politică specifică

Franţa este una din democraţiile europene de mare tradiţie, în care partidele politice cu o istorie remarcabilă au format un sistem multipartidist consolidat. Istoria politică postbelică a Franţei prezintă perioade de alternanţă la guvernare, între forţele de stânga şi de dreapta, sau guvernări majoritariste îndelungate care au pus în evidenţă caracterul bipolarizat al sistemului politic francez (Anexa 1). 

După cel de-al doilea război mondial, forţele politice gaulliste au dominat scena politică franceză, fiind urmate de etapa guvernării socialiste, sub conducerea lui François Mitterand (1981-1985). În perioada 1986-1988 a avut loc prima coabitare politică între un preşedinte propus de formaţiunile politice de stânga şi un guvern de dreapta. Anul 1988 a marcat revenirea stângii la conducerea ţării, pentru ca în perioada 1993-1995 să se revină la formula coabitării politice, întreruptă doar de guvernarea socialistă dintre anii 1995-1997. Perioada coabitării politice (1997-2002) a fost dominată de guvernul socialist, aflat sub conducerea lui Lionel Jospin, şi preşedintele Jaques Chirac. 

Rezultatul ultimelor alegeri prezidenţiale şi legislative, desfăşurate în anul 2002 a arătat că, de-a lungul timpului, marile forţe de pe scena politică franceză au cunoscut un proces de uzură politică şi ideologică, însoţit de un fenomen de dezafectare, electoratul lor deplasându-se spre partidele protestatare. "Votul-sancţiune", acordat succesiv partidelor tradiţionale, a subliniat nevoia elaborării unei politici noi, capabile a stăpâni în politic mondializarea şi integrarea europeană. După alegerile prezidenţiale din mai 2002, marcate de ascensiunea extremei drepte, sistemul politic francez, caracterizat în general de bipolarizare politică în jurul celor doi poli, stânga şi dreapta, a depăşit perioada dispersiei politice, revenind la bipolaritate, aşa cum s-a confirmat la alegerile legislative din iunie 2002. Relaţia majoritate parlamentară - majoritate prezidenţială a dominat viaţa politică franceză, actualmente asistând la dominarea dreptei asupra instituţiilor importante (Preşedinţie, cele două Camere ale Parlamentului, Consiliul Constituţional). Această realitate politică a constituit premisa unei guvernări unitare, eficiente. Analiştii politici apreciază că prin votul din iunie 2002, s-a optat pentru coerenţa dintre preşedinte şi majoritate legislativă, formulă politică considerată mult mai eficientă.

În Franţa, a avut loc, aşadar, un proces de bipolarizare a sistemului politic, însoţită de o ascensiune a partidelor periferice (inclusiv a partidelor de extremă dreapta şi de extremă stânga), ceea ce confirmă pertinenţa clivajului stânga/dreapta, rolul deosebit al mediatizării sistemului politic, cât şi al problemelor legate de marile provocări ale lumii contemporane (mondializarea economică, multiculturalismul, integrarea europeană etc.). Aceste schimbări au subliniat faptul că sistemul de partide din Franţa este un sistem multipartidist polarizat.

Încadrarea sistemului de partide în sistemul instituţional de ansamblu al Franţei, caracterizat de relaţia specifică dintre prezidenţialism şi parlamentarism, pune în evidenţă influenţa acestuia asupra evoluţiei partidelor politice franceze. Participarea la guvernare, rolul funcţiei prezidenţiale, reformele sistemului electoral au determinat schimbări majore ale configuraţiei spaţiului politic francez. În perioada de coabitare politică, s-a putut observa că echilibrul puterilor s-a apropiat de un sistem parlamentar, în timp ce în perioadele de guvernare monocoloră, rolul preşedintelui în viaţa politică a crescut în mod considerabil. Modificările constituţionale au permis modernizarea vieţii politice franceze. Introducerea, în 1962, a modului de scrutin prezidenţial prin vot universal şi direct a transformat în mod profund sistemul politic francez, instalând raporturi noi, optime, cu Parlamentul, inclusiv cu partidele politice, al căror rol s-a schimbat semnificativ. Reformele constituţionale din 1962, 1976, 2001 au amplificat rolul partidelor mari, cu mare reprezentativitate şi cu reţele politice puternice şi au impus emergenţa sistemului politic spre majorităţi capabile a susţine politic candidaţii în alegerile prezidenţiale şi legislative. Formaţiunile politice s-au structurat astfel în jurul celor două tendinţe politice semnificative, dreapta şi stânga, întărind rolul instituţiei prezidenţiale.

Schimbarea duratei mandatului prezidenţial, în aprilie 2001 a permis alinierea duratei mandatului prezidenţial la cel parlamentar, oferind fie posibilitatea sporirii rolului parlamentului în cazul coabitărilor politice, fie asigurarea stabilităţii majorităţilor parlamentare. Această modificare a fost însoţită de schimbarea calendarului electoral care a permis ca efectul succesului electoral al forţelor de dreapta din alegerile prezidenţiale să se prelungească şi la alegerile legislative, obţinând un beneficiu electoral maxim. Alegerile prezidenţiale care au avut loc în luna mai 2002 au evidenţiat ascensiunea extremei drepte, dar şi eficienţa sistemului electoral care a împiedicat ascensiunea în parlament a unor forţe politice fără reprezentare naţională. Ele au arătat, însă, nemulţumirea electoratului faţă de sistemul politic în general, fiind un vot anti-sistem, cât şi nevoia depăşirii politicii tradiţionale, incapabilă a se adapta nevoilor cetăţenilor şi provocărilor contemporane. Moderarea conflictului dintre stânga şi dreapta a dus la apariţia unui nou clivaj politic, în jurul conflictului globalism / anti-globalism. Extremismul care a asediat spaţiul politic, a obligat politicul să reflecteze asupra naturii şi funcţiilor sale în societate. Criza de identitate a vieţii politice franceze, căutările şi confruntările dintre ambele tabere au deschis cale liberă afirmării extremei drepte, dar au demonstrat şi posibilităţile reale de reactivare a democraţiei.

Analiştii afirmă că asistăm la un declin şi o recompunere a culturilor politice corespunzătoare întregului spaţiu politic francez: stânga evoluând spre un social-liberalism, dreapta fiind în plină confruntare cu provocările modernităţii, iar extrema dreaptă captând votul-protest al unui electorat aflat sub presiunea dificultăţilor majore aduse de mondializare şi integrarea europeană. După recentele alegeri prezidenţiale din mai 2002, când s-a înregistrat un reviriment al extremei drepte urmat de înfrângerea zdrobitoare la alegerile legislative, extrema dreaptă franceză declasată se află într-o perioadă de reconstrucţie politică, deşi îşi va păstra identitatea ideologică (respingerea construcţiei europene, intoleranţa faţă de imigranţi, preocuparea declarată pentru securitatea cetăţeanului). 

Marginalizarea politică a forţelor politice de dreapta de către regulile democraţiei consolidate a dus la reinstalarea bipartidismului politic, sistemul politic francez fiind dominat de confruntarea dintre forţele politice de dreapta şi cele ale stângii. Fiecare câmp politic rămâne însă marcat de diviziuni interne, în care strategiile şi ambiţiile personale au un rol important. Scepticismul electoratului în raport cu politicul a determinat o repliere spre problemele concrete ale comunităţii, spre nevoia de eficienţă politică şi mai puţin spre marile probleme ideologice. Majoritatea cercetătorilor afirmă că disoluţia culturii politice tradiţionale are la bază dezvoltarea unei societăţi dominate de pragmatism, individualism ce ar putea duce la apariţia unor ideologii cu accente individualiste, una de dreapta şi alta de stânga centrată pe valorile individului. Dreapta ar putea dezvolta un individualism bazat pe meritocraţie, ce ar accentua ierarhia valorilor individuale. Stânga ar putea elabora un discurs individualist egalitar, subliniind solidaritatea şi compasiunea faţă de clasele defavorizate, revenind astfel la o critică a liberalismului economic.

 

2.2. Evoluţii actuale ale formaţiunilor politice de dreapta

În prezent, cea mai importantă alianţă politică de dreapta este Uniunea pentru Majoritatea Prezidenţială (UMP), formaţiune creată cu prilejul alegerilor prezidenţiale din aprilie 2002, în vederea susţinerii candidaturii lui Jacques Chirac. În alegerile pentru Adunarea Naţională, această alianţă şi-a propus să susţină o listă comună de candidaţi provenind din mai multe formaţiuni politice de dreapta şi de centru-dreapta, printre care: Adunarea pentru Republică (RPR), Democraţia Liberală (DL), Uniunea pentru Democraţia Franceză (UDF), Adunarea pentru Franţa (RPF).

În campania electorală pentru alegerile legislative, formaţiunile politice de dreapta şi-au propus să urmărească afirmarea lor politică şi asigurarea unei majorităţi parlamentare pentru preşedintele Jacques Chirac. Pentru îndeplinirea acestor obiective, Uniunea pentru Majoritatea Prezidenţială a prezentat un program de acţiune comună, complex şi coerent, care susţinea, în principal, asigurarea securităţii Franţei prin luarea unor măsuri eficiente în acest domeniu şi prin întărirea securităţii la nivel european; întărirea securităţii cetăţenilor; sporirea prestigiului justiţiei; măsuri vizând creşterea economică şi ocuparea forţei de muncă etc.

Studiul evoluţiei actuale a forţelor politice de dreapta în Franţa pune în evidenţă specificitatea multipartidismului francez. Acest specific se reflectă atât la nivel ideologic, cât şi la nivel organizaţional şi a constat tocmai în absenţa unei linii directoare precise. Schimbările produse la nivelul identităţii sale ideologice au fost legate, mai ales, de manifestarea unei concurenţe politice în cadrul dreptei. În ultimul deceniu, dezbaterile referitoare la modalităţile de coordonare ale acţiunilor dreptei au pus în evidenţă fie tendinţa "federalizării dreptei" (Alain Juppé), fie cea a fuzionării (Edouard Balladur). În 1988, sciziunea iniţială a Adunării pentru Republică (RPR) în Adunarea pentru Franţa (RPF) şi Democraţia Liberală (DL) a mărit numărul formaţiunilor politice de dreapta. Analiştii politici apreciază că aceste mutaţii produse mai ales la nivel european pot fi explicate prin aplicarea "modelului genetic" acestor partide. Din această perspectivă, în perioada formării şi instituţionalizării partidelor de dreapta din Franţa se poate remarca faptul că partidele gaulliste, spre deosebire de celelalte partide clasice de dreapta europene, au fost, ceea ce Max Weber numea partide charismatice, formate în jurul unor personalităţi de excepţie şi care au funcţionat ca mecanisme de identificare şi loialitate politică. Teoreticienii evidenţiază că acest tip de partide prezintă un grad scăzut de instituţionalizare, o recrutare controlată de centru, lipsită de un nivel ridicat de organizare. În ultimii ani, personalitatea politică a lui Jacques Chirac a exercitat 

o puternică influenţă, astfel încât la alegerile prezidenţiale şi legislative dreapta s-a coalizat în Uniunea pentru Majoritate Prezidenţială. Acest mod de legitimare reflectă, de fapt, modul de organizare a acestor formaţiuni politice care au fost determinate de legăturile lor cu instituţiile statului. În 1976 şi în 1981, pierderea preşedinţiei Republicii şi a guvernării au determinat schimbări decisive ce au dus la slăbirea semnificativă a dreptei, atenuată doar de păstrarea unor posturi de conducere la nivel local (de exemplu, Primăria Parisului). Aceste poziţii au devenit surse de recrutare a elitelor şi de capital electoral.

Coalizarea forţelor politice de dreapta s-a aflat deseori în faţa unor alternative decisive. În acest context, Adunarea pentru Republică, un partid disciplinat, birocratizat, a intrat în Adunarea pentru Majoritate Prezidenţială. În acelaşi timp, s-a manifestat o puternică distanţare între rigoarea formală şi practica politică. Legea electorală şi reglementarea jocului politic în Franţa au permis parlamentarilor din diferite formaţiuni politice de dreapta să intre în dizidenţă sau să migreze de la un partid la altul. La nivelul Adunării pentru Republică (RPR) s-a înregistrat, în ultimele decenii, o pluralitate a candidaturilor pentru preşedinţia Republicii. Fixarea candidaturii lui Jacques Chirac, în 2002, a determinat formarea unei coaliţii de dreapta cu o structură federativă, ceea ce a constituit un moment politic important în evoluţia dreptei franceze. Din punct de vedere ideologic, au existat diferenţe majore între ele, legate mai ales de adoptarea liberalismului economic şi cultural, de problema toleranţei, de rolul naţiunii şi de politica europeană.

Această evoluţie ideologică şi organizaţională a creat mari dificultăţi în elaborarea unui discurs coerent al dreptei, reflectate şi în dificultăţile strategice de stabilire a alianţelor politice. Până acum, forţa dreptei consta în raportarea la tradiţia valorilor morale şi religioase, la ataşamentul faţă de problemele apărării naţiunii franceze. În contextul actual, analiştii apreciază că această raportare la tradiţie pune mari probleme guvernului de dreapta condus de Jean-Pierre Raffarin. Din punct de vedere economic, se manifestă o tensiune inedită între tendinţa specifică a dreptei de a conserva ordinea actuală şi presiunile liberalismului economic care nu sunt uşor acceptate de majoritatea electoratului francez. Construcţia europeană impune o nouă raportare la rolul suveranităţii naţionale şi al identităţii naţionale, ceea ce ar necesita o reconstrucţie ideologică a dreptei moderate în Franţa. Liberalismul economic obligă, de asemenea, la abordarea problemelor legate de costul social şi uman al aplicării reformelor, ceea ce ar putea avea efecte negative asupra stabilităţii sociale. Din punct de vedere electoral, dreapta franceză şi-a dat seama că nu poate accepta liberalismul radical. Guvernarea în Franţa se confruntă cu aceleaşi dificultăţi ca şi guvernarea precedentă, de stânga, fiind supusă criticilor stângii, extremei stângi şi extremei drepte. Analiştii au subliniat că această convergenţă ideologică spre liberalismul economic, atât a guvernului de stânga anterior cât şi a guvernului de dreapta actual, arată electoratului că între ele nu există diferenţe majore. Din punct de vedere electoral, dreapta franceză şi-a dat seama că nu poate accepta liberalismul radical.

 

2.3. Partidul Socialist - lider al stângii franceze

După 1990, partidele de stânga au intrat într-o fază de declin organizaţional, urmată de o repliere politică realizată în perioada imediat următoare. În 1972, Partidul Socialist francez împreună cu Partidul Comunist şi radicalii de stânga s-au centrat pe elaborarea teoretică şi aplicarea strategiei statului social. Etapa guvernării socialiste sub conducerea lui François Mitterand a lansat, iniţial, iniţiative precum garantarea salariului minim, ulterior fiind dezvoltate ample programe de securitate socială şi de sprijinire a micilor întreprinzători şi a profesiunilor liberale. În 1995, în documentul "Scrisoare deschisă către stânga - Adio secolului al XX-lea", se recunoştea însă criza social-democraţiei franceze confruntată cu noile exigenţe ale epocii, cu nevoia elaborării unei alternative care să îmbine valorile justiţiei sociale cu liberalismul, să ţină cont de trecerea de la o societate de clase la o societate fragmentată. În document se preciza că criza "statului providenţă" a fost pusă în evidenţă de şomajul în masă, de criza "ideologiilor tradiţionale", impunând astfel constituirea unei noi "conştiinţe a acţiunii". Se afirma, de asemenea, că eşecul politicilor keynessiste a lăsat câmp liber neoliberalismului, apreciat ca singurul eficient.

Din punct de vedere politic, se impunea elaborarea unei noi strategii social-democrate, a unui "nou model de socialism", a unei "noi stângi" capabile a contracara inegalitatea, excluderea socială, trebuind să reinventeze "universalismul", deschizându-se astfel întregii societăţi. În 1997, aceste idei s-au regăsit, în parte, în programul de guvernare al stângii. Coaliţia guvernamentală din perioada 1997-2002, numită "stânga pluralistă", s-a născut în urma schimbărilor produse la nivelul forţelor politice de stânga de tip tradiţional. Guvernarea socialistă l-a consacrat ca lider incontestabil al stângii şi a lansat procesul unificării stângii în jurul socialiştilor. Această coaliţie de stânga i-a adus pentru prima dată la guvernare pe ecologişti, dar nu a avut la bază un contract de guvernare bine stabilit, ci un acord punctual, pe teme ca reducerea timpului de lucru, respingerea unor noi privatizări (mai ales a serviciilor publice), luarea unor măsuri referitoare la solidaritate etc. În timpul guvernării s-au manifestat puternice dezacorduri referitoare la politicile menite a duce la adoptarea monedei unice, la politica socială, la problemele legate de consecinţele folosirii energiei nucleare. Verzii şi comuniştii au acuzat deseori Partidul Socialist de o politică prea liberală, dar participarea la guvernare a avut efecte importante asupra celor trei formaţiuni politice de stânga. Partidul Socialist şi Partidul Comunist au înregistrat un proces de modernizare, rupând cu tradiţia lor politică, afirmând pluralismul politic şi renunţând la respingerea capitalismului.

Din punct de vedere al politicii economice şi sociale, Partidul Socialist Francez a adoptat un liberalism temperat asociat cu aplicarea unor măsuri de sprijinire a solidarităţii sociale, o gestionare rezonabilă a problemei imigraţiei şi insecurităţii cetăţenilor. În acest context, partidul ecologist s-a manifestat ca "stânga stângii", realizând echilibrul necesar păstrării identităţii de stânga a coaliţiei care a rezistat 5 ani la guvernare. Această rezistenţă s-a explicat prin voinţa forţelor de stânga de a rămâne la putere şi prin capacitatea de a realiza compromisul politic, de a efectua schimbările necesare guvernării.

În această perioadă au avut loc mutaţii profunde la nivelul electoratului socialist. Studiile socio-geografice arată că la nivelul susţinătorilor partidului s-a manifestat o atenuare a reperelor ideologice (scăderea clivajului stânga/dreapta), o estompare a diferenţelor între partidele de stânga din punct de vedere al programelor şi al discursului politic. Pe plan social, s-a manifestat hegemonia claselor de mijloc salariate, proces început încă din anii '80, iar pe plan ideologic, ruptura dintre "stânga partizană" şi "stânga populară", ceea ce a constituit una din cauzele crizei de reprezentativitate a stângii. Accentuarea distanţei dintre "profesioniştii politici" şi baza partidului a făcut ca aceştia să nu mai fie purtătorii de cuvânt ai electoratului. Guvernarea socialistă a avut, deci, efecte contradictorii asupra Partidului Socialist, clasele populare confruntându-se din ce în ce mai dificil cu o "societate a riscului", cu o rată a sărăciei peste media ţărilor dezvoltate (12%, faţă de 11% media europeană).

Iniţial, stânga franceză, reprezentantă a unui umanism egalitar, a avut un sprijin masiv din partea claselor populare, nemulţumite social şi sensibile la discursul securitar. Acest vot de opoziţie îşi găsea răspuns în identitatea politică a stângii care avea o poziţie critică faţă de integrarea europeană, satisfăcând, astfel, sentimentul naţional al societăţii franceze. În perioada guvernării socialiste, stânga a fost constrânsă să răspundă exigenţelor integrării europene, evoluând spre un pronunţat liberalism economic, în acord cu spiritul epocii actuale. În cadrul stângii franceze s-au conturat trei poziţii: o linie anti-capitalistă tradiţională ce combătea caracterul inegalitar al societăţii şi care, ulterior, s-a estompat şi a trecut în spaţiul politic al extremei stângi sau al unor personalităţi intelectuale şi mediatice; etatismul tradiţional care s-a opus liberalismului economic fără a respinge economia de piaţă; orientarea social-liberală care s-a rupt de identitatea tradiţională a stângii, acceptând acordarea unei mari libertăţi actorilor economici şi subliniind mai mult egalitatea din perspectiva respectării demnităţii umane. Fostul ministru al economiei, Dominique Strauss-Kahn, a fost reprezentantul proeminent al acestei orientări la care a aderat treptat şi fostul prim-ministru, Lionel Jospin. Politica sa a avut ca obiectiv crearea locurilor de muncă, nu redistribuirea veniturilor, a refuzat să rezolve conflictele sociale prin subvenţii de stat, a dus o politică amplă de privatizare etc. Formula lansată de Lionel Jospin - "da-economiei de piaţă, nu-societăţii de piaţă" - s-a dorit a fi o sinteză abilă între etatism şi curentul social-liberal.

După înfrângerea în alegerile prezidenţiale şi legislative din 2002, socialiştii francezi au deschis dezbaterea asupra strategiei politice viitoare, mai ales în condiţiile în care clivajului tradiţional orizontal stânga /dreapta i s-a adăugat clivajul vertical între electoratul de bază şi elitele politice, adepte ale liberalismului social.

 

2.4 Tendinţe ale evoluţiei mişcării ecologiste

Partidul Ecologist, fondat în 1972, şi-a schimbat denumirea în "Verzi" (Les Vertes) în 1984. Istoria ecologiştilor francezi confirmă evoluţia ascendentă a mişcării ecologiste europene, deşi ea a fost realizată în ritm mai lent (în 1995, la alegerile prezidenţiale, au obţinut 3,35% din voturi, iar la alegerile parlamentare din 2002 au format un grup parlamentar de 20 de deputaţi). Debutul mişcării ecologiste franceze (perioada Waechter) a avut loc sub semnul neutralităţii politice, ecologiştii declarându-se nici de stânga, nici de dreapta. Evoluţia lor ulterioară a demonstrat capacitatea de a participa la majorităţi pluraliste guvernamentale, trecând astfel la o orientare politică de centru-stânga. În postura neutralităţii politice, chiar anti-sistem politic, nici un partener politic nu a considerat convenabilă alianţa cu ecologiştii francezi, deşi susţinătorii ecologiştilor aveau puternice înclinaţii de stânga. Aceste premise au permis schimbarea produsă în 1993, când la conducerea partidului a venit gruparea Voynet care a modificat esenţial strategia politică şi electorală. Noua generaţie de ecologişti s-a afirmat ca fiind mult mai pragmatică şi flexibilă politic. După eşecurile electorale din 1995, aceste schimbări, care s-au produs treptat, au dus la obţinerea unui scor electoral de 7% în 1997.

Încă din 1996, ecologiştii au discutat un posibil acord cu socialiştii, iar această iniţiativă a avut o puternică susţinere populară. Participarea la guvernare a dus la trecerea în plan secund a problemelor de mediu (mai ales cele legate de energia nucleară) în favoarea unor probleme sociale, culturale, legate de reducerea timpului de lucru, excluderea socială, democraţie.

Verzii au propus în campania electorală un program politic propriu care a abordat teme importante, cum ar fi: apărarea, justiţia, securitatea, politica în domeniul sănătăţii şi atitudinea faţă de construcţia europeană, păstrând linia orientărilor specifice, de stânga. Programul s-a remarcat prin susţinerea unor obiective specifice: acordarea dreptului de vot străinilor, crearea cadrului legal care să permită adoptarea copiilor de către homosexuali, promovarea unei politici de discriminare pozitivă în domeniul educaţiei, în favoarea elevilor cu probleme, lansarea unui program european de mare amploare în domeniul mediului înconjurător, crearea unei Europe federale puternice 

Din punct de vedere al modernizării partidului, a fost evidentă intenţia şi forţa de a schimba permanent structura de partid, în vederea eficientizării sale politice, de a îmbunătăţi democraţia participativă în cadrul partidului şi de a folosi metode noi de funcţionare şi decizie. Această organizare mixtă a creat însă probleme dificile, complicând luarea deciziilor. Majoritatea deciziilor impunea organizarea unor referendumuri interne, iar tentativa de a profesionaliza activitatea partidului a întâmpinat rezistenţe importante. Cazul ecologiştilor francezi a pus în discuţie problema relaţiilor din interiorul partidului, nevoia constituirii unei birocraţii specifice, a socializării politice a noilor membri de partid care îşi asumă, în condiţii diferite, regulile instituţionale, regulile jocului politic.

În partidele ecologiste, în general, datorită particularităţilor lor, statutul liderilor politici este foarte diferit, întrucât s-a exercitat un tip de conducere relativ colectivă. Acest lucru a făcut dificilă nominalizarea unor candidaturi la prezidenţiale sau schimbarea liderului, element decisiv uneori în evoluţia unui partid. În partidul ecologist francez au intrat o parte a electoratului socialist, dar şi participanţi la mişcările sociale protestatare, ceea ce a impus o perioadă de adaptare mai lungă la exigenţele activităţii parlamentare. În alte ţări europene (Belgia, Elveţia, Marea Britanie) partidele ecologiste au avut o experienţă parlamentară mai amplă. 

 

2.5 Partidul Comunist Francez - o forţă politică în schimbare

Partidul Comunist Francez a fost una dintre cele mai importante forţe politice franceze ale secolului al XX-lea care a cunoscut, în ultima perioadă, mutaţii profunde. În contextul general marcat de declinul partidelor comuniste europene, Partidul Comunist Francez a înregistrat, din punct de vedere electoral, în medie, între 6,7% şi 12% din voturi. În 1988, partidul a înregistrat 6,8%, iar după 10 ani, în 1997, a obţinut un scor electoral de aproape 10%. Chiar dacă această evoluţie electorală a înregistrat oscilaţii puternice, se poate remarca rezistenţa electorală semnificativă a Partidului Comunist Francez, mai ales datorită poziţiei sale instituţionale. În 1979, Partidul Comunist Francez avea 702.862 membri, iar în 1999 efectivul său era de 183.878, ceea ce redă reculul spectaculos al mişcării comuniste. În acest context devine interesant de studiat amplasarea instituţională a membrilor Partidului Comunist Francez, locurile ocupate la nivel local în primării, unde s-au făcut cunoscuţi, au activat, au influenţat comunităţile locale. Un rol important a revenit organului de presă "L’Humanité" care s-a restructurat în mod esenţial, mai ales din 1999 când capitalul acestuia s-a deschis altor acţionari importanţi. În acelaşi timp, Partidul Comunist Francez a utilizat în favoarea sa reţeaua sindicală şi asociativă, dar şi activitatea militanţilor săi. Compoziţia partidului are câteva elemente caracteristice legate de prezenţa militanţilor proveniţi din marile centre urbane, dominaţia militanţilor femei (40% în 1997) şi a celor în vârstă. Din punct de vedere al compoziţiei sociale, de remarcat este ponderea populaţiei muncitoreşti şi a funcţionarilor, urmată de clasele mijlocii, cadre cu pregătire superioară, agricultori etc. Un alt factor important a fost vechimea apartenenţei la Partidul Comunist Francez, fiind dominantă ponderea celor cu vechime mare în partid, ceea ce a creat o dificultate majoră legată de capacitatea de reînnoire a partidului. Tendinţa de schimbare majoră a strategiei sale politice s-a manifestat mai ales o dată cu venirea la conducerea acestuia a lui Robert Hue, în decembrie 1994. Detaşarea radicală de modelul sovietic, considerat “monstruos”, a fost însoţită de o nouă lectură a istoriei Partidului Comunist Francez, mai ales din perspectiva tradiţiei naţionale. La Congresul partidului, din martie 2000, s-a afirmat necesitatea evoluţiei spre “un nou partid comunist”, iar în 2001 a fost elaborat un nou statut şi un nou program electoral, conforme noii strategii a partidului. 

În programul prezentat în campania electorală din mai-iunie 2002, Partidul Comunist Francez a susţinut acordarea dreptului de vot rezidenţilor străini, dublarea impozitului pe marile averi, crearea unui fond în vederea limitării inegalităţilor manifestate în sistemul de învăţământ şi revalorizarea învăţământului profesional, dezbaterea publică, la nivel naţional, a problemelor de securitate şi apărare, implicarea Franţei în rezolvarea conflictului din Orientul Apropiat şi susţinerea creării unui stat palestinian şi reorientarea construcţiei europene în favoarea unei Europe sociale, solidare, prin realizarea unui pact social european. Din punct de vedere ideologic, s-a pus accentul mai ales pe dimensiunea individuală, pe personalitatea umană, ceea ce a constituit o detaşare de discursul tradiţional care se centra pe problematica maselor. Acest discurs a fost însoţit de schimbările efectuate la nivelul conducerii partidului ce au adus în prim-plan personalităţi din mişcări sociale importante, cu grad ridicat de reprezentativitate, şi personalităţi cu mare vizibilitate mediatică. Aceste "achiziţii politice" au avut consecinţe importante asupra profesionalizării aparatului partidului, asupra înnoirii imaginii sale publice. Din punct de vedere organizaţional, s-au produs modificări esenţiale, înlocuind centralismul democratic tradiţional cu afirmarea libertăţii exprimării unor opinii diverse care a dus de multe ori la manifestarea unor tensiuni interne.

În concluzie, se poate afirma că, mai ales după experienţa participării la guvernarea socialistă, Partidul Comunist Francez trece printr-o puternică criză de identitate cu efecte contradictorii asupra evoluţiei sale viitoare. Ca şi în cazul mişcărilor extremiste de stânga, un element decisiv va fi captarea electoratului care respinge intrarea într-un partid sau o structură organizată şi care critică starea socială actuală şi sistemul politic tradiţional. Aceste formaţiuni politice ar trebui să găsească modalităţile de a reprezenta categoriile sociale care nu se regăsesc în actualul sistem economic şi politic.

 

2.6 Revigorarea formaţiunilor politice de extremă stânga 

Extrema stângă franceză, reprezentată de Lupta Muncitorească (LO) şi Liga Comunistă Revoluţionară (LCR), a reuşit să se facă remarcată pe plan politic în alegerile prezidenţiale din 2002, când, în absenţa unui acord de susţinere a unui candidat unic, reprezentanţii ambelor formaţiuni au obţinut fiecare scoruri electorale în jurul a 5% . Pentru alegerile legislative, deşi Liga Comunistă Revoluţionară a iniţiat demersuri pentru încheierea unui acord cu Lupta Muncitorească în vederea susţinerii reciproce, cele două formaţiuni nu au ajuns la nici o înţelegere şi şi-au prezentat propriile liste de candidaţi, separat. Discursul politic foarte radical promovat în timpul campaniei electorale a dus la un eşec politic total, aceste formaţiuni neobţinând reprezentare parlamentară.

Extrema stângă din Franţa nu se rezumă la partidele ce contestă societatea actuală şi sistemul politic clasic, ci cuprinde sindicatele, asociaţiile cetăţeneşti etc. Această orientare se caracterizează prin distanţarea faţă de orice tip de politică sau prin elaborarea unei “altfel de politici”. Originea extremei stângi franceze se află în protestele anilor ’68 după care au urmat ani de “tăcere politică”. În 1979, Arlette Laguillier şi Alain Krivine, liderii formaţiunilor politice de extremă stânga, obţineau doar 3% din voturi, fiind personalităţi marginalizate ale vieţii politice. În perioada coabitării politice dintre un preşedinte al Republicii propus de forţele de dreapta şi un guvern socialist, extrema stângă a cunoscut un început de revigorare politică, mai ales prin atitudinea lor “anti-LePen-istă”. Grevele din anii ’90 şi mişcările de protest împotriva şomajului, sărăciei şi mondializării au radicalizat spaţiul politic al stângii. A devenit din ce în ce mai evidentă legătura dintre extrema stângă şi sindicate, influenţa militanţilor radicali care au radicalizat discursul şi valorile democraţiei. "Ultrademocratismul" promovat de extrema stângă a lansat lupta pentru drepturile de exprimare, pentru dreptul la muncă, pentru dreptul la identitate şi autenticitate, trecând în plan secund apărarea drepturilor minorităţilor sexuale, refuzând astfel "întoarcerea la ghetto-ul politic". Noua radicalitate a cucerit medii sociale diverse, chiar mass-media franceze care au devenit sensibile la probleme precum sărăcia şi exploatarea copiilor, opresiunea minorităţilor. Din punct de vedere ideologic, critica dură a abandonat ideea căutării unui model de societate alternativ, global.

Liga comunistă revoluţionară, condusă de Christophe Aguiton, a afirmat explicit că nu doreşte transformarea revoluţionară a societăţii şi că nu are un program social alternativ. Aceste afirmaţii au îndepărtat mişcarea de programul tranziţiei preconizat de Léon Trotsky, observa analistul Philippe Raynaud. În acest context, s-a vorbit mai ales de amenajarea mai democrată a lumii existente, refuzând preluarea puterii. În Franţa activează trei mişcări trotskyste, cunoscute pe plan politic şi electoral, care au o organizare foarte fluidă, dar personalităţi foarte puternice precum Arlette Languiller. Votul semnificativ care i s-a acordat la alegerile prezidenţiale din 2002 (aproximativ 6% din voturi) s-a datorat discursului politic violent populist bazat pe compasiune, lansat cu mare abilitate în campania electorală. Mişcările anarhiste care activează în Franţa se declară ca neaparţinând extremei stângi, luând poziţii de contestare extrem de radicale, criticând sistemul democratic însuşi.

În concluzie, se poate afirma că o caracteristică generală a mişcărilor de extremă stângă este aceea că ele lansează un discurs politic tip “atrage tot” (attrape-tout), de tip populist, dar cu accente radicale, mai puţin teroriste. Acest discurs este deschis tuturor acelora care sunt excluşi de procesul mondializării economiei şi de politicile integrării europene.

 

2.7 Ascensiunea formaţiunilor politice de extremă dreapta

Extrema dreaptă franceză este reprezentată de Frontul Naţional şi de Mişcarea Naţional Republicană, rezultată din sciziunea Frontului Naţional produsă în urma confruntărilor ideologice şi strategice legate de alianţele politice pe termen lung. Analiştii consideră că Frontul Naţional, condus de Jean-Marie Le Pen, a reuşit, în ultimii ani, să iasă din “ghetto-ul grupuscular” şi politic, devenind o forţă politică unitară, dar controversată. Ulterior, posibilitatea alianţei cu dreapta republicană a dat naştere unor dispute politice în cadrul Frontului Naţional. Bruno Megret susţinea menţinerea fermităţii ideologice, dar şi o flexibilitate tactică menită a permite colaborarea pe plan local şi naţional cu alte forţe politice, încercând astfel să “de-demonizeze” extrema dreaptă franceză (aşa cum reuşise cea italiană). Ruptura produsă în interiorul Frontului Naţional a dus la scindarea întregii structuri de partid, în Mişcarea Naţională, condusă de Bruno Megret, intrând majoritatea reprezentanţilor locali ai extremei drepte, având însă o slabă susţinere populară. Mişcarea Naţională a beneficiat astfel de avantajul unei bune reprezentări teritoriale a cadrelor de conducere, dar de o slabă susţinere din partea militanţilor partidului. Din punct de vedere ideologic, nu există diferenţe majore între cele două formaţiuni politice de extrema dreaptă. La ultimele congrese ale Frontului Naţional s-a înregistrat însă o creştere a influenţei aripii catolice tradiţionaliste reprezentate de Bernard Antony, o redefinire a identităţii naţionale din punct de vedere religios, ceea ce a îndepărtat o parte a membrilor Frontului. Mişcarea Naţională a lansat o dezbatere referitoare la redefinirea identităţii franceze prin elemente cu accente rasiale, ceea ce a atras un electorat radical tânăr.

Frontul Naţional, condus de Jean-Marie Le Pen, a iniţiat coordonarea activităţii forţelor politice de extremă dreapta la nivel european, dar această tentativă a eşuat. Mişcarea Naţională a evitat această colaborare externă, nevrând ca partidul său să fie asociat cu imaginea unor formaţiuni politice străine radicale (daneze, austriece, norvegiene).

Înainte de alegerile prezidenţiale din mai 2002, sondajele electorale arătau că francezii şi-au pierdut complexele faţă de ideile extremei drepte, neconsiderându-le un pericol pentru democraţie. Înfrângerile electorale suferite de extrema dreaptă la alegerile europene din 1999 au făcut ca acest pericol să fie minimalizat, ideile extremiste fiind considerate banale, căzând vechile tabu-uri, astfel încât multe idei extremiste referitoare la imigraţie, securitate, păstrarea identităţii franceze în Europa să fie considerate reciclabile. Cercetările au arătat că populaţia care nu era "nici de stânga, nici de dreapta" ("niniste") avea înclinaţii antieuropene, contestatare şi anticonformiste şi accepta ideea că sunt prea mulţi imigranţi în Franţa. Acest soclu ideologic a unit o parte a electoratului, altfel disparat, în jurul formaţiunilor de extremă dreapta.

Cele mai importante formaţiuni politice de extremă dreapta participante la alegerile legislative din 2002, Frontul Naţional (FN) şi Mişcarea Naţional Republicană (MNR), au promovat în campania electorală programe politice asemănătoare, dar au prezentat liste separate de candidaţi.

În programul său electoral, construit în jurul principiului “prioritate pentru cetăţenii francezi, Frontul Naţional a susţinut “inversarea fluxului imigraţiei”, prin luarea unor măsuri extreme împotriva imigraţiei şi prin revizuirea drepturilor fundamentale acordate străinilor; protejarea economiei franceze şi a pieţei europene faţă de concurenţa mondială şi aplicarea principiului “preferinţei naţionale” în angajarea forţei de muncă; reducerea fiscalităţii şi limitarea progresivă a taxelor obligatorii până la 35% din PIB (desfiinţarea, în 5 ani, a impozitului pe venit; diminuarea impozitului pentru întreprinderile mici şi mijlocii; reforma finanţării politicii de protecţie socială); adoptarea unor măsuri populare cu caracter economic şi social pentru sprijinirea familiei şi pentru creşterea natalităţii (acordarea de avantaje sociale şi fiscale familiilor franceze cu mai mulţi copii; protecţia socială a femeilor casnice; interzicerea divorţului); întărirea securităţii, prin sporirea mijloacelor materiale şi umane puse la dispoziţia justiţiei şi poliţiei (până la 3% din PIB), înăsprirea pedepselor şi reintroducerea pedepsei cu moartea; renegocierea tratatelor europene şi, în cazul unui eşec în acest sens, consultarea cetăţenilor francezi, prin referendum, asupra posibilităţii de a denunţa aceste tratate; ieşirea Franţei din NATO şi din structurile Uniunii Europene

Deşi ideile extremei drepte nu erau noi şi nici electoratul său nu era în creştere, aceste idei au cucerit o parte a electoratului de dreapta, dar şi a celui de stânga, dezamăgit de guvernarea socialistă. Scorul electoral de aproximativ 20% din voturi obţinut la primul tur al alegerilor prezidenţiale de Jean-Marie Le Pen (5,5 milioane votanţi) a avut la bază adeziunea electoratului format din mici patroni, şomeri, tineri agricultori afectaţi de globalizare etc. Această ascensiune spectaculoasă a reflectat un vot de tip protestatar, rămânând deschisă problema dacă partidele de extremă dreaptă vor reuşi să fidelizeze acest electorat sau a fost vorba doar de o "iluzie populistă".

 

 

3. MAREA BRITANIE - UN SISTEM BIPARTIDIST ÎN EVOLUŢIE

 

3.1. Specificul modelului Westminster

De peste 150 de ani, democraţia parlamentară britanică a constituit un punct de reper esenţial pentru democraţia în spaţiul european, Regatul Unit al Marii Britanii fiind locul în care a fost dezvoltată iniţial instituţia partidelor politice. Chiar dacă astăzi bipartidismul britanic este imperfect, abătându-se de la modelul clasic, ideea de bipartidism a apărut în cultura politică britanică fiind denumit bipartidism perfect (à l’anglaise).

Modelul Westminster reflectă principalele trăsături ale instituţiilor britanice: sistemul bipartidist, concentrarea puterii executive in cabinete monocolore şi cu majoritate simplă, dominaţia cabinetului întrucât dispune de majoritate în Camera Comunelor, sistemul electoral majoritar, pluralismul grupurilor de interese, guvernarea centralizată şi unitară, concentrarea puterii legislative într-una din Camerele Parlamentului, flexibilitatea constituţională, etc.

Istoria politică britanică arată că majoritatea locurilor în parlament au fost ocupate de cele două mari partide, conservatorii şi liberalii, care şi-au exercitat succesiv hegemonia politică. Perioada interbelică a reprezentat o perioadă de tranziţie, în care laburiştii i-au înlocuit pe liberali, iar la alegerile din 1945, conservatorii şi laburiştii au câştigat împreună în jur de 86% din voturi. Susţinerea lor electorală a scăzut după 1970, ponderea lor fiind de 70% (în 1983) şi 81% (în 1979). În 1983, liberalii au beneficiat de această scădere, fără să obţină, însă, mai mult de 14 locuri în Camera Comunelor. În 1997 au reuşit să obţină, în mod surprinzător, 46 de locuri, cu 17% din voturi, iar în 2002 ascensiunea lor a fost reconfirmată. Această evoluţie a demonstrat că sistemul bipartidist britanic este în continuă schimbare (Anexa 2). 

Din punct de vedere al sistemului de partide, politica britanică a fost caracterizată, iniţial, de un bipartidism pur, în care un rol dominant au avut cele două mari partide: Partidul Conservator şi Partidul Laburist. Pe scena politică britanică sunt prezente şi alte partide, cum ar fi liberalii care, după fuziunea, în 1980, cu Partidul Social-Democrat, au fost prezenţi permanent în parlamentul britanic. Configurarea câmpului politic britanic în jurul celor două partide politice are cauze legate de istoria politică marcată de confruntarea dintre susţinătorii regelui (Torries) şi cei ce sprijineau Parlamentul (Whigs), clivaj care nu a fost perturbat prea mult de alte clivaje, ca în alte ţări europene. Analiştii apreciază că principala diferenţiere dintre marile formaţiuni politice britanice s-a făcut mai ales în legătură cu problemele socio-economice, iar din această perspectivă, laburiştii s-au plasat la stânga centrului, iar conservatorii la dreapta centrului, liberalii ocupând spaţiul centrului politic. Diferenţele religioase şi etnice sunt prezente mai ales în Irlanda de Nord, Scoţia şi Ţara Galilor.

Un rol deosebit în configurarea acestui sistem de partide a avut sistemul electoral uninominal majoritar, prin care membrii Camerei Comunelor sunt aleşi în circumscripţii cu un singur loc eligibil (single-member district) după sistemul "primul clasat învinge", conform căruia câştigă candidatul care obţine majoritatea voturilor. Conform opiniei teoreticienilor, acest sistem electoral face ca în democraţia britanică să se îmbine sistemul majoritatar cu pluralitatea politică. Acest sistem avantajează partidele mari la stabilirea majorităţii locurilor în Camera Comunelor, dezavantajând partidele mai mici care militează pentru introducerea unor forme de reprezentare proporţională (întâlnită la alegerile europene şi la alegerile pentru adunările regionale din Irlanda de Nord, Scoţia şi Ţara Galilor). Din punct de vedere electoral, scrutinul uninominal majoritar cu un singur tur a favorizat marile partide, neexplicând în totalitate bipartidismul britanic, dar favorizând conservarea acestuia. 

Teoreticienii apreciază, în unanimitate, că bipartidismul britanic este rigid, pe planul funcţionării sale interne implicând o riguroasă disciplină, ceea ce a produs efecte importante asupra sistemului politic în ansamblul său. Modelul Westminster a instituit uneori o relaţie concurenţială şi adversativă între guvern şi opoziţia politică şi un sistem corporatist, în care reprezentanţii guvernului, sindicatele şi organizaţiile patronale s-au pus de acord asupra problemelor importante sociale şi economice.

Disciplina de partid foarte riguroasă a impus disciplina de vot şi reglementarea strictă a vieţii parlamentare. Fiecare grup parlamentar are o ierarhie funcţională şi politică (fiind format din backbenchers şi front benchers, dintr-un coordonator -whips şi un lider). 

Principalul efect pozitiv asupra sistemului politic britanic a constat în stabilitatea guvernamentală, ceea a dus la aşa-numitele "guverne de legislatură". Fiecare mare partid britanic a putut dispune de majoritate în Camera Comunelor, iar deputaţii săi votează în unanimitate, ceea ce conferă mare stabilitate guvernului şi politicii acestuia.

O altă consecinţă a sistemului bipartid este ceea ce teoreticienii numesc democraţia semi-reprezentativă, în care poporul îşi desemnează reprezentanţii şi, astfel, ia decizii asupra problemelor de fond cu care se confruntă societatea britanică. Votând un partid, se votează indirect primul ministru şi programul său de guvernare. Alegerea premierului este quasi-directă, întrucât liderul partidului care câştigă alegerile este numit prim-ministru (conform unei reguli nescrise), fiind astfel ales prin vot universal. În acest mod, programele electorale devin programe guvernamentale, premierul punând în aplicare programul partidului. Stabilitatea şi rigoarea guvernamentală pun în discuţie problema deschiderii spre critică a partidului aflat la guvernare. 

Conform opiniei unor teoreticieni, cea mai bună formă de democraţie este aceea în care există posibilitatea de a destitui un guvern "fără vărsare de sânge", prin existenţa unei forţe puternice capabile să o critice şi să o înlocuiască. Din această perspectivă, existenţa mai multor partide cu forţă mai mică reprezintă un pericol pentru democraţie, bipartidismul fiind formula ideală pentru un sistem politic. Bipartidismul face posibilă critica şi autocritica partidelor, iar atunci când un partid mare este învins în alegeri, el procedează la o reformă internă radicală, consecinţă a concurenţei electorale care le obligă să-şi analizeze propriile erori. Acest demers politic reprezintă una din coordonatele fundamentale ale societăţii deschise.

O situaţie specială, semnificativă din perspectiva analizei sistemului britanic de partide, este cazul Irlandei de Nord care pune în discuţie existenţa partidelor regionale şi rolul factorului local asupra sistemului politic britanic. Alegerile pentru Adunarea regională din Irlanda de Nord au evidenţiat faptul că aici nu regăsim acelaşi sistem de partide ca în Marea Britanie, ci partide regionale. Din punct de vedere istoric, în Irlanda de Nord s-a manifestat o situaţie paradoxală: pro-britanicii s-au recunoscut în partidele din Marea Britanie, pro-irlandezii în partidele irlandeze. Politologul Nicholas Whyte observa că, în secolul al XIX-lea, sistemul britanic de partide se întindea în toată Irlanda. Conservatorii irlandezi de atunci erau membri ai Partidului Conservator britanic. Partidul Liberal din Irlanda a slăbit din cauza ascensiunii Partidului Naţionalist şi, în 1886, a suferit numeroase sciziuni. Până în 1920, politica irlandeză era considerată un caz special al politicii britanice; ulterior, situaţia s-a schimbat, mai ales când o mare parte a Irlandei a devenit autonomă. Partidul Unionist a păstrat legătura cu conservatorii din Anglia, Scoţia şi Ţara Galilor. Liberalii din Irlanda de Nord au avut întotdeauna un rol aparte în Partidul Liberal britanic, dar laburiştii din Irlanda de Nord nu au putut deveni niciodată membri ai Partidului Laburist britanic. În anii '70 a avut loc o realiniere politică generală, rupându-se legătura dintre unionişti şi Partidul Conservator, Partidul liberal şi Partidul Laburist irlandez susţinând Alianţa Irlandei de Nord. În concluzie, se poate afirma că, în această perioadă, politica nord-irlandeză a dobândit un puternic caracter regional, manifestând tendinţa spre autonomie. În anii '80 au avut loc evoluţii importante. În 1982, Sinn Fein a decis să participe la alegerile din Irlanda de Nord şi a devenit unul dintre cele mai importante partide. Liberalii şi laburiştii irlandezi nu s-au putut afilia la partidele din Marea Britanie, ceea ce a determinat numeroase dezbateri politice legate de încălcarea drepturilor omului. Conservatorii irlandezi doreau să fie trataţi ca parte a Marii Britanii. Situaţia specială din Irlanda de Nord apare şi în cazul partidelor din Tirolul austriac, insula Aland din Finlanda, partidele din Bosnia şi relaţia lor cu cele din Croaţia şi Serbia etc.

 

3.2 Partidul Laburist - de la tradiţie la "Noul Laburism"

Partidul Laburist modern s-a constituit în 1884 şi a impus ideile socialiste democratice, convingând electoratul că socialismul reprezintă viitorul, că îşi poate manifesta superioritatea printr-o acţiune politică eficientă şi adecvată societăţii democratice. Încă de la început, Partidul Laburist a exclus calea revoluţionară sau a forţei şi a fost puternic legat de religie, cu care a împărtăşit valorile morale, umaniste, egalitare, afirmarea demnităţii şi libertăţii umane. El a susţinut, în acelaşi timp, socializarea mijloacelor de producţie, controlul de stat şi măsurile de bunăstare socială, dar şi dezvoltarea individuală în cadrul societăţii. În 1893, Partidul Laburist s-a afirmat ca partid independent şi direct legat de sindicate. În 1918, în alegeri, el susţinea proprietatea comună asupra mijloacelor de producţie şi un sistem eficient de administrare populară şi de control ("clauza a IV-a"). Este semnificativ că această clauză din programul-statut a fost abolită în 1996, din iniţiativa lui Tony Blair şi cu acordul partidului .

Afirmarea Partidului Laburist are loc după cel de-al doilea război mondial, când, în 1945, câştigă alegerile şi procedează la naţionalizări în sectoarele cheie ale economiei, aplică politici sociale ample (welfare) care au implementat competiţia economică. În timp, însă, această politică a dus la o criză economică, politică şi socială, ceea ce a făcut ca, timp de aproape două decenii, conducerea politică să fie preluată de conservatori. După câştigarea alegerilor, în mai 1997, Partidul Laburist a realizat o reformare progresivă din 

punct de vedere doctrinar şi strategic, începută chiar înainte cu 3 ani, prin venirea lui Tony Blair la conducerea partidului, în 1993. Programul electoral al lui Tony Blair, prudent, pragmatic, menţinea timp de doi ani, aceleaşi coordonate economice (taxele, salariul minim, inflaţia, sindicate, politica în raport cu Uniunea Europeană). Aşa cum sublinia liderul laburiştilor, strategia noului laburism, care avea la bază doctrina celei de A Treia Căi, "va schimba lucrurile care sunt necesar a fi schimbate în societatea britanică”. New Labour se afirma, astfel, ca o îndepărtare de ceea ce reprezenta dogmă în tradiţia laburistă. Priorităţile programului laburist erau învăţământul şi sănătatea, elemente centrale şi ale actualei campanii electorale. 

În domeniul constituţional, Partidul Laburist a realizat un proces radical de acordare a autonomiei Ţării Galilor şi Scoţiei, sprijinind crearea unor parlamente locale. Noii laburişti au realizat astfel descentralizarea puterii politice, urmărind întărirea sprijinului politic în acele zone. Partidul Laburist şi-a declarat acordul şi cu ideea eliminării dreptului eredităţii din Camera Lorzilor, drept considerat nedemocratic. Discursul laburist s-a schimbat radical, căpătând o mai mare adresabilitate socială, un ton pragmatic, care a înlocuit termenul de “socialism” cu cel de “modernitate”. S-a lansat, astfel, ideea unei “societăţi prin parteneriat”, un nou contract social cu comunitatea, care să depăşească ruptura stânga-dreapta şi să ducă la edificarea unei “Noi Mari Britanii”. Scopul vieţii economico-sociale urma să fie “bunăstarea socială prin muncă” (welfare to work), care avea să constituie începutul unei noi ere în istoria ţării.

După anii de guvernare laburistă, analiştii consideră că este greu de apreciat raportul între continuitate şi discontinuitatea politică la nivelul politicii efective duse de Partidul Laburist. Cert este că au avut loc reforme ideologice, strategice, programatice, comunicaţionale la nivelul partidului, ceea ce a dovedit capacitatea de a reforma în mod clar politica laburistă, în contextul în care, acelaşi proces avea loc la nivelul tuturor partidelor social-democrate din Europa.

În programul său intitulat “Ambiţii pentru Marea Britanie”, care implica o acţiune politică ce se desfăşura pe parcursul unui întreg deceniu, Tony Blair a stabilit zece obiective pentru Noul Partid Laburist, la orizontul anului 2010: stabilitate economică pe termen lung; ameliorarea nivelului de trai pentru toţi; acces mai larg în învăţământul universitar şi ameliorarea învăţământului în şcolile secundare; un serviciu naţional de sănătate flexibil şi gratuit; utilizarea deplină a forţei de muncă în fiecare regiune; şansa pentru fiecare elev de a-şi dezvolta potenţialul în sistemul şcolar şi securitatea socială pentru fiecare pensionar; o justiţie modernă pentru a face faţă criminalităţii; autorităţi locale puternice şi responsabile; ideile britanice care să domine o Europă reformată şi lărgită; soluţii pentru combaterea sărăciei în lume şi pentru schimbările climatice. Programul a fost apreciat ca un program vast, “pentru o societate puternică şi o Mare Britanie puternică”. După şapte ani de guvernare laburistă, principalele rezultate sunt legate de politica de descentralizare: Scoţia, Ţara Galilor, Irlanda de Nord au astăzi parlamentele lor. S-au pus în aplicare, de asemenea, un program de reducere a şomajului în rândul tinerilor (18-25 de ani), prin care cei fără loc de muncă trebuie să accepte o slujbă de utilitate publică, programe punctuale, limitate de ajutorare a femeilor defavorizate, programe de reabilitare a tinerilor delincvenţi etc. În acelaşi timp, guvernul laburist a continuat politica de privatizare a serviciilor publice. Sistemul de sănătate, care în anii '50 era universal şi gratuit, s-a confruntat cu probleme dificile în timpul guvernării conservatoare. Actualmente, aceste probleme persistă, deşi s-a înregistrat o ameliorare a situaţiei.

Analiştii apreciază că una dintre problemele importante puse de guvernarea laburistă, ca şi de guvernarea conservatoare anterioară, este cea legată de specificul guvernării majoritare, care permite concentrarea puterii în mâna unor personalităţi politice foarte puternice care ocupă funcţia de prim-ministru. În aceste condiţii, este foarte dificil de constituit o forţă de contrabalansare, atât în interiorul partidului, cât şi ca opoziţie politică. Faptul că nu există, ca în cazul Franţei sau al Statelor Unite ale Americii, o putere prezidenţială şi o putere parlamentară/guvernamentală ori centre de putere regionale care să se echilibreze şi să se controleze reciproc, creează efecte negative asupra procesului democratic. Uneori. conducerile locale pun probleme insolubile guvernului de la Londra.

O altă provocare majoră este legată de menţinerea decalajelor în societatea britanică, precum şi conservarea influenţei elitei aristocratice britanice, inclusiv cea regală, care beneficiază în continuare de un mare capital financiar şi cultural. Reforma Camerei Lorzilor începută de guvernul laburist se află, deocamdată, în impas sau a fost tacit abandonată. Tendinţa de rezistenţă în faţa schimbării se reflectă şi pe plan economic, acolo unde Marea Britanie nu a reuşit să lanseze proiecte de mare amploare în domeniul industrial, al infrastructurii şi al înaltei tehnologii. Dincolo de alternanţele la guvernare şi de confruntările politice, Marea Britanie este pusă faţă-n faţă cu marile probleme ale epocii şi ale propriei sale identităţi. Analiştii consideră că orientarea laburiştilor spre social-liberalism s-a dovedit oportună, în acord cu noile realităţi ale societăţilor occidentale dominate de cultura liberală (dreptul omului la iniţiativă, la autonomie individuală, la libertate individuală în raport cu puterea). Noul capitalism a avut drept componente esenţiale sectorul financiar şi tehnologia, a căror dinamică extraordinară a dus la efecte majore în circulaţia capitalului, mobilitatea muncii etc. Acesta impunea realizarea unui compromis social între capital şi cei ce muncesc, între capital şi guverne, iar aceste probleme trebuiau să se regăsească pe agendele politice ale partidelor social-democrate. Social-democraţia britanică a abordat, în mod critic, deschis, noul capitalism (New Capitalism) specific secolului al XXI-lea şi implicaţiile sale sociale. În condiţiile reformării social-democraţiei, una din inovaţiile viabile ale stângii a fost "blairismul", care a încercat să răspundă creator realităţilor noii lumi. Mulţi teoreticieni afirmă chiar că New Labour nu este propriu-zis un partid social-democrat, ceea ce a făcut ca această doctrină să fie "greu exportabilă" în alte ţări.

Elementul esenţial al acestei reformări a social-democraţiei a fost compromisul dintre cei care muncesc şi capital, dintre stat şi piaţă, dintre competiţie şi solidaritate, determinat de schimbările majore produse la nivelul capitalismului însuşi. Cazul britanic demonstrează că social-democraţia nu trebuie să abordeze global probleme majore ale societăţii contemporane, ci să elaboreze soluţii originale în funcţie de contextul social şi istoric al fiecărei ţări. Relaţia dintre politic şi cetăţeni trebuie reconstruită astfel încât politicul să nu urmărească doar elaborarea unui model de societate, ci să ajute societatea să se reinventeze ea însăşi permanent.

 

3.3 Partidul Conservator - eşecul dreptei tradiţionale

Încă din timpul revoluţiei de la 1688, gruparea Torries reprezenta marii proprietari de terenuri, nobilimea etc. Partidul Conservator s-a constituit şi s-a dezvoltat la mijlocul secolului al XIX-lea. În 1867, s-a constituit Uniunea Naţională a Asociaţiilor Conservatoare care se confrunta pe plan politic cu liberalii. Marea Britanie este considerată de mulţi teoreticieni "laboratorul liberalismului", experienţă istorică legată mai ales de procesul reconstrucţiei naţionale după cel de-al doilea război mondial. După perioada guvernării laburiste minoritare, liberalismul, promovat de conservatori, a fost susţinut şi de majoritatea populaţiei, nemulţumită de problemele nerezolvate de laburişti. Anii '70-'80 au fost anii guvernării conservatoare care a exploatat acest echilibru postbelic dintre capitalism şi socialism în favoarea politicii liberale. Schimbarea radicală realizată de Margaret Thatcher s-a făcut prin căi specifice, precum scăderea rolului statului în aplicarea politicilor sociale, privatizarea, schimbarea sistemului de taxe şi a relaţiei cu sindicatele etc. A avut loc privatizarea companiilor de petrol, de telecomunicaţii (1984), a gazului şi electricităţii (1986, 1990), a apei (1989), a căilor ferate (1996) etc. În 1980-1982, parlamentul a elaborat legi de limitare a dreptului la grevă, s-au schimbat reglementările referitoare la asigurarea securităţii sociale şi la piaţa muncii, ceea ce a fost considerat o adevărată revoluţie. Aceste schimbări, şi în special lupta împotriva sindicatelor, au avut susţinerea clasei de mijloc care a fost interesată mai ales în scăderea impozitului pe venit. La nivelul administraţiei locale, alături de autorităţile autonome, au început să funcţioneze comitete speciale de profesionişti în administraţie publică ("quagos" - quasiautonomus non gouvernamental organisation), numite de guvern şi care au devenit instrumente ale aplicării politicii thatcheriene. Conservatorii au valorificat politic deruta mişcării laburiste din acea perioadă, provocată de divizarea ei între o stângă radicală, ce reprezenta clasa muncitoare, şi o stângă moderată, ce reprezenta clasa de mijloc. Perioada guvernării conservatoare a fost dominată de un puternic sentiment al încrederii în puterea politicului de a impune politici liberale radicale. Această încredere a fost, de fapt, şi cauza căderii guvernului conservator condus de Margaret Thatcher. El a lansat un proiect de schimbare a sistemului de taxe locale care penaliza familiile modeste şi din clasa mijlocie. Atitudinea "doamnei de fier", considerată arogantă de opinia publică, precum şi acuzaţiile de corupţie şi favoritism, au determinat, în 1990, ieşirea sa de pe scena politică britanică.

Guvernarea conservatoare din perioada 1992-1997, sub conducerea lui John Major, s-a confruntat cu dificultăţi majore, mai ales în legătură cu politica anti-europeană. Unele privatizări efectuate anterior avuseseră consecinţe dezastruoase, producând haos, insecuritate socială şi corupţie. Pe plan social, această perioadă de guvernare conservatoare a accentuat caracterul inegalitar al societăţii britanice în care ideea solidarităţii naţionale a fost dificil de susţinut, ca şi ideea unităţii europene. În aceste condiţii, laburiştii au câştigat alegerile, în 1997, fiind puşi în situaţia de a elabora o politică pe măsura acestor realităţi şi de a reprezenta interesele clasei mijlocii. 

Programul electoral al Partidului Conservator, prezentat la alegerile legislative din 2001, s-a dorit cel mai ambiţios program conservator al generaţiei. El şi-a propus eliberarea inteligenţei, decenţei şi spiritului de acţiune al cetăţeanului englez, astfel încât să câştige un control mărit al propriei existenţe, fără intervenţia statului. Înfrângerea în alegeri a reprezentat eşecul acestei tentative de reînnoire iniţiate de Partidul Conservator care nu a reuşit să se apropie de electorat, să lanseze idei noi, credibile, în acord cu mentalitatea noului secol. Încercările de reorganizare a partidului, de găsire a unor lideri politici capabili să dinamizeze activitatea acestuia au eşuat. Analiştii politici consideră că actualul Partid Conservator nu este unit, este încă nepopular, imaginea sa fiind dominant negativă, nereuşind să recupereze handicapul electoral în lupta cu laburiştii. În acest context, s-a produs ascensiunea politică a celei de-a treia forţe de pe scena politică britanică (Partidul Liberal-Democrat), ceea ce va constitui o provocare majoră pentru alegerile viitoare. 

 

 

 

3.4 Partidul Liberal-Democrat - o forţă politică de perspectivă

Partidul Liberal s-a definitivat ca formaţiune politică modernă către mijlocul secolului al XIX-lea, descinzând direct din vechea partidă whig. Organizaţia centrală a partidului a fost înfiinţată în 1860, iar în 1877 a fost creată Federaţia Liberală Naţională. În perioada interbelică, locul Partidului Liberal, ca principal adversar al Partidului Conservator, a fost luat treptat de Partidul Laburist. În 1998, în urma declinului electoral permanent, Partidul Liberal s-a unit cu Partidul Social-Democrat, formând Partidul Liberal-Democrat. În 1991, el dispunea de 21 mandate în Camera Comunelor, în 1999 de 46 mandate, iar în 2001 de 52 de mandate. Alegerile locale desfăşurate în luna mai 2002 au confirmat continua ascensiune a Partidului Liberal care a determinat o schimbare importantă a sistemului bipartidist britanic. La ultimele alegeri, din iunie 2001, Partidul Liberal-Democrat, condus de Charles Kennedy, a obţinut cel mai bun rezultat din ultimii 70 de ani.

Partidul Liberal-Democrat şi-a desfăşurat campania electorală sub sloganul “Libertate, justiţie, onestitate”. În programul politic, preşedintele partidului, Charles Kennedy, arăta că noţiunea de “libertate” se referă la faptul că fiecare cetăţean poate avea oportunitatea de a-şi construi propriul destin; “justiţie” pentru că libertatea depinde de ea; “onestitate” pentru că orice acţiune politică implică investiţii în şcoli, spitale, sistem de pensii. Ca priorităţi, programul menţiona: investiţiile în şcoli şi spitale; prevenirea criminalităţii; asigurarea unor pensii minime de bază. În Scoţia, unde liberal-democraţii au participat la guvernare, s-au anulat taxele şcolare pentru învăţământul public şi se dorea extinderea acestei măsuri la nivelul întregii ţări. Conform programului politic, se va recunoaşte buna pregătire profesională a profesorilor, doctorilor, surorilor medicale, poliţiştilor şi contribuţia lor deosebită la buna desfăşurare a vieţii comunităţilor. Ei vor avea libertatea de a-şi exersa competenţa profesională. O dimensiune fundamentală a politicii liberal-democraţilor a fost şi cea referitoare la protejarea mediului - preocupare a tuturor cetăţenilor şi oamenilor politici britanici. “O şansă reală pentru o schimbare reală" a fost una din ideile-forţă ale mesajului politic şi s-a referit la valorificarea întregului potenţial de care dispune actualmente Marea Britanie: diversitatea etnică şi culturală.

Din perspectivă liberală, guvernarea însă trebuie să comunice cetăţenilor implicaţiile, costurile măsurilor luate. În acest sens, rolul principal al unui guvern este de a facilita, de a înlesni activitatea economico-socială, misiunea sa fiind nu de a o regla, ci de a o stimula. Pentru a se bucura de adevărata libertate, oamenii au nevoie de un sistem educaţional performant, de un sistem medical decent, transport public de încredere, siguranţă pe străzi şi un venit sigur la vârsta pensionării. Statul este obligat să ofere aceste servicii publice astfel încât cetăţenii săi să îşi poată folosi întregul potenţial. Analiştii politici consideră că programul politic al liberal-democraţilor constituie o concurenţă puternică pentru laburiştii britanici şi explică recentul succes electoral din cadrul alegerilor locale din luna mai 2003.

 

 

4. GERMANIA - SPECIFICUL UNUI SISTEM POLITIC FEDERAL

 

4.1 Particularităţi ale sistemului de partide german

Conform unei lungi tradiţii constituţionale, Germania este un stat federal format din 16 landuri care manifestă un grad ridicat de federalism. Sistemul politic german poate fi caracterizat printr-un pluralism federal limitat, un sistem de guvernare stabil, în care Parlamentul are un rol important şi în care se manifestă un puternic control constituţional. Teoreticienii apreciază că puterea executivă este exercitată în mod centralizat de guvernul federal, iar un rol deosebit are Curtea Federală Constituţională care a decis de multe ori asupra unor probleme cu consecinţe politice importante. Sistemul politic federal a influenţat în mod fundamental sistemul de partide politice din Germania.

Istoria politică a Germaniei postbelice este o istorie a guvernării prin coaliţii politice. În perioada 1949-1963 au guvernat Uniunea Creştin-Democrată şi Uniunea Social-Creştină, singure sau împreună cu Partidul Liberal-Democrat. Marea coaliţie de uniune naţională formată din creştin-democraţi (UCD/UCS) şi Partidul Social-Democrat a condus Germania între anii 1966-1969, după care, în perioada 1969-1982, au urmat guvernele social-democrate formate în alianţă cu liberalii (FDP). După 1983, timp de peste 10 ani, Germania a fost guvernată de creştin-democraţi în alianţă cu liberalii. Aceştia au reuşit să realizeze reunificarea ţării şi relansarea procesului de integrare europeană, un rol deosebit având fostul cancelar german Helmuth Kohl. După alegerile legislative desfăşurate în 1998, victoria electorală a Partidului Social-Democrat a dus la instalarea guvernului de coaliţie dintre social-democraţi şi ecologişti, care a reuşit să conserve această poziţie până în prezent.

Analiştii apreciază că guvernele majoritariste germane au încercat să promoveze o conducere unită şi decisă, politici coerente şi decizii rapide pentru realizarea acestei politici. Criteriile de verificare ale eficienţei şi corectitudinii politicilor au fost întotdeauna managementul macroeconomic şi controlul violenţei - creşterea economică, inflaţia, şomajul, deficite bugetare scăzute, relaţiile internaţionale, gradul de divizare societală etc. 

În Germania există o tradiţie puternică a sistemului corporatist în care partidele politice au reprezentat canalul major al participării şi reprezentării politice. Ele prezintă un mare grad de instituţionalizare care le-a asigurat un rol privilegiat în viaţa politică şi publică, dar s-a aflat în permanenţă în atenţia opiniei publice germane, a înaltelor instanţe statale.

După cel de-al doilea război mondial, două mari formaţiuni politice au dominat scena politică germană: Partidul Social-Democrat (PSD) şi Uniunea Democrat-Creştină/Uniunea Social-Creştină (CDU/CSU). Partidul Social Democrat a fost, în mod tradiţional, partidul claselor muncitoreşti, asociat cu sindicatele, dar a fost deschis şi claselor mijlocii, intelectualilor progresişti. Uniunea Creştin-Democrată a reprezentat mai ales mediile catolice şi conservatoare ale populaţiei, îndeosebi a celei de la sate. De-a lungul istoriei sale politice, majoritatea în Parlamentul german s-a obţinut prin formarea unor coaliţii în care, în mod tradiţional, creştin-democraţilor li s-a alăturat partidul liberal (FDP), iar social-democraţilor, partidul ecologist (creat în 1979). Partidul Socialismului Democratic, fost comunist, are o susţinere considerabilă în estul Germaniei. Formaţiunile politice de extremă dreapta au reuşit, ocazional, să pătrundă în parlamentele de la nivelul landurilor, dar nu au dobândit niciodată importanţă naţională (Anexa 3). 

Fiecare entitate federală are un sistem de partide relativ similar sistemului naţional în care domină cele trei formaţiuni politice principale, la guvernare aflându-se unul din cele două mari partide germane, creştin-democraţii sau social-democraţii. În istoria post-belică a Germaniei, sistemul partidelor politice nu a cunoscut schimbări profunde, cele două partide alternând la guvernare, timp în care au format majorităţi stabile mai multe legislaturi. Formaţiunile politice aliate celor două mari partide nu au reuşit să depăşească 10% din voturi, din această perspectivă sistemul de partide german încadrându-se în tipologia sistemelor "două partide şi jumătate".

Teoreticienii au observat că toate partidele politice germane şi-au centrat politica pe tematica majoră a evoluţiei Germaniei postbelice, asupra coordonatelor majore ale modelului german de societate. Istoria ultimelor decenii arată că modelul german ar reprezenta o a treia variantă între capitalism şi socialism, care ar reţine avantajele şi ar evita dezavantajele fiecăruia. Analiştii subliniază că în timp ce modelul de economie neo-american se bazează pe reuşita individuală şi pe profitul financiar, economia socială de piaţă pune accentul, în cadrul aceluiaşi liberalism, pe reuşita colectivă, pe consens şi pe elaborarea unor strategii pe termen lung. Centrul ideologic al elaborării conceptului de economie socială de piaţă a fost Germania. Modelul economiei sociale de piaţă elaborat de Şcoala de la Freiburg (W.Euchen, F.Bohm, W.Ropke) a reprezentat o îmbinare teoretică şi practică a libertăţii preconizate de economia liberală cu ordinea modelată. Părintele spiritual al economiei sociale de piaţă, Alfred Müller Armack, s-a inspirat din teoria socială a bisericii catolice. Economia socială de piaţă are la bază două principii: dinamismul economiei să se sprijine pe piaţă, căreia trebuie să i se asigure o cât mai mare libertate de funcţionare, dar mecanismele pieţei nu pot determina singure ansamblul vieţii economice, ci trebuie echilibrate şi contrabalansate de un imperativ social garantat de stat. Economia de piaţă este, deci, o sinteză între libertatea asigurată de statul de drept, libertatea economică şi idealurile social-statale ale siguranţei şi echităţii sociale, între scopurile libertăţii şi ale echităţii. Studiul strategiilor partidelor politice germane, a modului lor de guvernare în ultimul deceniu, arată că modelul german tradiţional a suferit modificări semnificative.

 

4.2 Social-democraţia germană şi politica "Noului Centru"

Social-democraţia germană s-a constituit în 1875, prin unificarea Asociaţiei generale a muncitorilor germani (creată de F.Lassale, în 1863) cu Partidul Socialist German (înfiinţat de A.Bebel, K.Liebknecht, în 1869). Ea a fost puternic influenţată de contribuţiile teoretice ale lui F.Lassale, K.Marx, F.Engels, K.Kautsky, E.Bernstein, Rosa Luxemburg etc. La sfârşitul secolului al XIX-lea, social-democraţia germană era o mişcare de masă, legată de mişcarea sindicală care, ulterior, a suferit o divizare datorită manifestării unor tendinţe diferite, orientare ce punea accentul pe mişcarea revoluţionară şi mişcarea reformistă, declanşată de Eduard Bernstein, care contrazicea ideea înlocuirii capitalismului, prezisă de K.Marx. Reformismul susţinea că socialismul poate fi realizat prin reforme graduale, folosirea parlamentarismului şi o nouă distribuţie a veniturilor şi şanselor. După primul război mondial, s-a produs ruptura dintre social-democraţii germani şi comunişti. În 1945, după căderea regimului nazist, Partidul Social-Democrat german s-a refăcut sub conducerea lui Kurt Schumaller, abordând problema reconstrucţiei Germaniei, prin socializarea ramurilor industriale importante. Renaşterea post-belică a fost realizată însă mai ales prin promovarea politicii liberale a lui Konrad Adenauer şi Ludwig Erhard, care vor lansa ideea economiei sociale de piaţă. În 1959, la Congresul de la Bad Godesberg, Partidul Social-Democrat german s-a declarat "partid al poporului", nu partid de clasă, şi a optat pentru "socialismul democratic" bazat pe economia socială de piaţă, abandonând ideea socializării mijloacelor de producţie. Ideea centrală a noii concepţii era realizarea democraţiei economice, întemeiată pe co-gestiune, ceea ce a dus la o anumită colaborare între patroni şi sindicalişti. Conform acestei viziuni, statul intervenea în domeniul impozitelor, politicii monetare, creditelor pentru a evita crizele economice. În deceniile următoare, Partidul Social-Democrat german a întreprins un important efort de reînnoire programatică şi de integrare a temelor legate de noua politică, mai ales tematica ecologistă, ca şi de elementele neoliberalismului contemporan. El a invocat mai ales exigenţele modernizării Germaniei, ale modernităţii legate de competenţă, responsabilitate, eficacitate, deschidere. În Germania, ultimul deceniu a reprezentat o perioadă de reorientare spre neoliberalism şi de renunţare la discursul şi practica social-democrată tradiţională, ceea ce a determinat un salt ideologic şi pragmatic decisiv. Acesta a fost determinat de schimbările produse la nivelul societăţii germane aflate în plin proces de modernizare, în care domina mai ales clasa de mijloc. Guvernarea social-democrată din ultimii ani a schimbat coordonatele politicii sociale, relaţiile cu patronatul şi sindicatele, mai ales sub presiunea exigenţelor integrării europene şi menţinerii competitivităţii economice pe plan mondial.

Social-democraţia germană actuală se înscrie în ceea ce teoreticienii au numit "A Treia Cale", unul dintre fondatorii acestei direcţii fiind Bodo Hombach, apropiat al cancelarului german Gerhard Schröder. Criticând fundamentele teoretice ale social-democraţiei tradiţionale, noua orientare a urmărit modernizarea societăţii şi depăşirea stagnării societăţii germane. Conform noii concepţii, competitivitatea şi capacitatea de a crea bogăţie trebuia să înlocuiască vechile probleme legate de securitatea socială şi redistribuire, crearea avuţiei fiind corelată cu menţinerea coeziunii sociale. În acest context, "individul asistat" a fost înlocuit cu "cetăţeanul care devine actor economic", iar "statul social" a devenit un investitor ce oferă individului acest rol activ. Strategia politică "Noul centru" (Neue Mitte), elaborată sub conducerea lui Gerhard Schröder, a asigurat victoria Partidului social-democrat la alegerile legislative din 1997 şi 2002 şi a fost determinată de factori care au ţinut de sistemul politic german, de procesul descentralizării, de caracteristicile sistemului de partide. 

Aceste particularităţi au determinat analiştii să considere că între New Labour, susţinut de Tony Blair, şi Neue Mitte, reprezentat de Gerhard Schröder, există diferenţe majore. În colaborare cu Verzii, Partidul Social-Democrat s-a confruntat cu noul clivaj ecologic/societate post-materialistă, cu reintegrarea "noii stângi". Corelarea politicii social-democrate cu neoliberalismul, elementul definitoriu al concepţiei numită "A Treia Cale", nu a obţinut sprijinul liberalilor germani, ca în Marea Britanie. Ei au respins orientarea spre centru a social-democraţiei, fiind un partid de dreapta mai radical. Prin coaliţia cu creştin-democraţii, politica liberală şi-a pierdut caracterul social-liberal iniţial. Partidul Liberal (FDP) aliat cu Uniunea Democrat-Creştină, s-a repliat pe apărarea modelului german de dezvoltare, opunându-se neoliberalismului internaţional ce avea tendinţa de a anula rolul politicilor naţionale. În perioada guvernului de coaliţie între democraţi-creştini şi liberali (CDU/CSU/FDP), condus de Helmuth Kohl, s-au realizat numeroase reforme cu caracter social-economic, specifice welfare state, ceea ce a dus la confiscarea unei agende electorale specifice partidelor social-democrate. În acest context, partidul social-democrat a fost nevoit să se orienteze spre centrul politic, pentru a obţine consensul politic necesar guvernării, plătind şi costurile politicii sociale lansate anterior de H.Kohl. Partidul Social-Democrat a lansat electoral formula modernizării Germaniei cu realizarea justiţiei sociale sub cupola "noului centru" şi sub influenţa devizei anglo-saxone "welfare to work" prin "activarea individului" Această strategie a încercat să rezolve problema şomajului, iar Programul "Alianţa pentru locuri de muncă" în care erau implicate guvernul, sindicatele şi patronatul relua soluţia de tip corporatist.

Coaliţia de guvernare dintre social-democraţi şi verzi (coaliţia roşu/verde) a funcţionat, ambele partide dând dovadă, în general, de mare flexibilitate politică, ca şi de lideri politici capabili să rezolve tensiunile apărute în interiorul propriului partid şi în cadrul coaliţiei. Deşi ultimele alegeri au reconfirmat această coaliţie guvernamentală, dificultăţile aflate în faţa acesteia sunt majore şi greu de rezolvat. Ele sunt legate de stadiul actual de dezvoltare a societăţii germane care face presiuni deosebite asupra modelului german tradiţional. Analiştii subliniază că Germania actuală s-a schimbat radical, fiind pusă în faţa dilemei de a alege între eficienţă şi modelul unei societăţi a egalităţii. Globalizarea, concurenţa acerbă de pe piaţa mondială, impun revizuirea modelului iniţial tip welfare state, propriu întregii Europe. Legile noii economii, influenţa modelului american, pătrunderea capitalului financiar pe piaţa economică germană limitează drastic intervenţiile statului pentru a efectua redistribuirea politicilor sociale care au costuri uriaşe. Partidul Social-Democrat a lansat, la ultimele alegeri, sloganul electoral "securitatea socială în schimbare", în acord cu schimbările produse la nivelul pieţei de capital. Guvernarea de tip corporatist, în colaborare cu sindicatele, patronatul a devenit din ce în ce mai dificilă, întrucât serviciile, marile întreprinderi tind a fi din ce în ce mai autonome, sunt privatizate în mare parte (energie şi transport), crescând astfel gradul de liberalizare, de internaţionalizare a pieţei economice în Germania. Iniţiativa privatizării parţiale a sistemului de securitate socială a fost una din soluţiile promovate de guvernarea social-democrată. Reforma sistemului de impozitare propusă de actuala guvernare a fost o altă încercare de a rezolva rezistenţa landurilor bogate care resping ratele mari ale taxelor pentru dezvoltarea ţării la nivel federal, invocând faptul că "egalitatea blochează eficienţa" şi creează dificultăţi pentru adaptarea, pe plan internaţional, la exigenţele globalizării. Mulţi politicieni şi teoreticieni subliniază că politica tradiţională germană este în dezacord cu tendinţa generală a creşterii decalajelor, manifestată la nivel mondial. Oamenii de afaceri şi mulţi politicieni germani susţin ideea că federalismul german costă prea mult faţă de cel american.

Din această perspectivă, social-democraţia germană a optat astfel pentru o combinare a asistenţei şomajului şi instituirea unei concurenţe pe piaţa muncii, ceea ce ar putea duce la acceptarea unei mentalităţi diferite de tolerarea inegalităţii, total opuse concepţiei europene, marcate de modelul tradiţional al egalităţii şi aversiune faţă de inegalitate. În noile landuri germane din Est, Partidul Socialismului Democratic a lansat o altă viziune socialistă asupra societăţii, dar audienţa sa politică este restrânsă la această zonă. Problemele specifice care ţin de criza economică a Germaniei de Est, de masivele transferuri care s-au făcut către Vest, de rata mare a şomajului nu s-au impus la nivel federal şi, de aceea, partidul are actualmente statutul de partid regional, cu rol politic la nivel local. El a reuşit să absoarbă o parte a electoratului cu orientare extremistă, promovând o atitudine dură faţă de imigranţi, aşa cum a făcut Partidul Naţional.

În concluzie, se poate afirma că o altă caracteristică importantă a sistemului de partide german este rolul factorului regional, uneori clivajul politic dintre partide fiind determinat de clivajul regional, de relaţia stat federal/landuri. În acest context, s-a înregistrat declinul clivajelor ideologice, scăzând încrederea cetăţenilor în partidele politice. Fenomenele volatilităţii electorale, dezafectării politice a electoratului german au fost reflectate de rezultatele ultimelor alegeri, fiind mai active la nivel regional. Clivajele Est/Vest şi Nord/Sud s-au regăsit pe harta electorală şi în alianţele politice de la nivelul landurilor, demonstrând rolul deosebit al infrastructurii politicului, al modului de manifestare al democraţiei locale.

Reforma politicii welfare state realizată de guvernul social-democrat a creat mari dificultăţi care au făcut problematică victoria în alegerile din anul 2002. Dilemele fundamentale care marchează sistemul politic german se reflectă în dinamica competiţiei dintre partide şi mai ales la nivelul social-democraţiei germane. Tradiţia guvernării în coaliţie, ca şi specificul regimului federal şi-au pus amprenta pe noua strategie elaborată de social-democraţii germani confruntaţi, mai ales, cu rezistenţa politică de la nivelul landurilor, unde se manifestă o mare heterogenitate politică. Aceste caracteristici structurale au avut un impact major asupra opţiunilor strategice ale partidelor politice confruntate cu politica puternic centralizată a guvernului federal. Partidul social-democrat, la rândul său, a fost nevoit să nu antagonizeze viitorii parteneri de cooperare politică şi să nu creeze falii majore, atât la nivel politic, cât şi în dialogul cu partenerii sociali (sindicate, patronat etc.) Amplele proiecte de dezvoltare economică, provocările legate de creşterea şomajului impuneau o mare flexibilitate politică, pentru a fi evitate crizele sociale şi politice.

Analiştii consideră că, spre deosebire de Marea Britanie, unde există un sistem politic mult mai centralizat, sistemul federal german a influenţat semnificativ sistemul de partide, fiind o sursă importantă de independenţă politică faţă de centru. În aceste condiţii, Partidul Social-Democrat a trebuit să gestioneze permanent reprezentarea politică de la nivelul organizaţiilor de land. Lansarea noii orientări politice a produs însă şi efecte negative, ducând la apariţia unor noi falii politice la nivelul landurilor, mai ales din partea celor de orientare tradiţionalistă, de stânga. În Marea Britanie, New Labour a întâmpinat o rezistenţă mult mai redusă, întrucât Partidul Laburist era, din punct de vedere organizaţional, mult mai centralizat, monolitic, coerent ideologic. În Germania, însă, teoreticienii observă că a apărut o "federaţie a federaţiilor grupurilor locale". Această fragmentare politică a avut la bază o heterogenitate socială crescută ce a schimbat structura suportului electoral al partidului social-democrat (muncitori, mici oameni de afaceri, manageri, studenţi, pensionari etc.). Această varietate a făcut foarte dificilă reconcilierea politică a acestor opţiuni, ca şi transpunerea lor într-un program politic unitar. În acest context, la nivelul conducerii partidului au avut loc numeroase confruntări, uneori radicale, cum a fost demisia din partidul social-democrat a lui Oskar Lafontaine, R.Scharping. Rolul politic de a unifica partidul a revenit lui G.Schröder, care a avut însă mari dificultăţi de guvernare, întrucât nu a dispus de o "maşinărie politică" eficientă care să-l susţină permanent. Aceste mari provocări cu care se confruntă social-democraţia germană reflectă, în mod metaforic, situaţia social-democraţiei europene şi arată că, aşa cum scria Jon Elster, "este dificil a reconstrui corabia când ea se află în larg". 

 

4.3 Criza de identitate a creştin-democraţiei germane

Uniunea Creştin-Democrată este o formaţiune politică cu o bogată tradiţie istorică, puternic instituţionalizată, cu o importantă reprezentare locală şi care a lansat personalităţi politice de mare anvergură. Susţinător consecvent al liberalismului şi conservatorismului, partidul creştin-democrat a încercat să-şi înnoiască discursul tradiţional, concurând forţele politice aflate la centrul spectrului politic, detaşându-se mai ales prin apărarea valorilor naţionale. În ultima perioadă s-au înregistrat dificultăţi majore de adaptare la exigenţele modernizării şi integrării europene. Formată în 1945, ca o îmbinare a principiilor democraţiei cu filosofia şi etica creştină, Uniunea Creştin-Democrată germană şi-a pierdut în timp asocierea exclusivă cu creştinismul, deschizându-se şi spre electoratul de alte orientări politice. Influenţele liberalismului Şcolii de la Freiburg, din timpul guvernării democrat-creştine, au dus la adoptarea economiei sociale de piaţă care punea accentul pe principiul libertăţii, pe respectul pentru persoana umană, pe menirea individului de a realiza Binele Comun. Această orientare punea în prim-plan jocul liber al forţelor pieţei, corelat cu ideea naţională şi cu rolul forţei intelectuale şi ştiinţifice. După 1998, Uniunea Creştin-Democrată a suferit un puternic declin, provocat de ieşirea din viaţa politică a lui Helmuth Kohl ca urmare a unui scandal politic ce i-a afectat autoritatea morală şi politică de "cancelar al Germaniei unite". După acest moment, formaţiunile creştin-democrate au intrat într-o profundă criză de succesiune, de confruntare între diferiţi candidaţi la conducerea partidului. Conform opiniei analiştilor, din punct de vedere programatic, Uniunea Creştin-Democrată era lipsită de o viziune unitară capabilă să mobilizeze electoratul, mai ales datorită faptului că ea s-a orientat spre spaţiul politic de centru, unde era puternic concurată de social-democraţi. Tematica familiei lansată de creştin-democraţi a fost mai bine susţinută electoral de ecologişti. Conceptul de "noua economie de piaţă" a fost apreciat drept echivoc, iar atitudinea faţă de imigraţie a fost considerată prea extremistă şi riscantă.

Congresul creştin-democraţilor, desfăşurat la Essen, în 10 aprilie 2000, a încercat să reconstruiască partidul după efectele dezastruoase ale "afacerii Kohl" şi să înceapă ofensiva împotriva coaliţiei guvernamentale care a ocupat centrul vieţii politice germane. Criza partidului a avut la bază manifestarea unor contradicţii puternice de ordin confesional, regional, care au dus la producerea unor fracturi semnificative, mai ales în timpul guvernării creştin-democrate. Noii lideri creştin-democraţi au încercat reînnoirea imaginii partidului aflat în faţa provocării de a rezolva contradicţia dintre valorile sale tradiţionale şi angajamentul liberal. "Tezele de la Essen" menţionau orientarea spre economia socială de piaţă şi integrarea europeană. Încercând să valorifice imaginea de partid autentic, istoric, partidul şi-a propus să salvgardeze valorile fundamentale ale politicii germane. Dezbaterile din cadrul partidului au evidenţiat că valorile conservatoare tradiţionale se află în confruntare cu valorile moderne, liberale (liberalizarea pieţelor, concurenţa internaţională, problemele cu caracter supranaţional etc.). Aceste contradicţii s-au accentuat în ultimele decenii când structura complexă etnică a societăţii germane a pus în discuţie coeziunea familiei tradiţionale, identitatea naţională etc. Analiştii politici au apreciat că acest conservatorism al valorilor a dus la inerţia politicii partidului, în condiţiile în care teama legată de instabilitatea "identităţii germane" a virat deseori spre ultranaţionalism. În acest context, Uniunea creştin-socială (CSU), "sora bavareză" a Uniunii Creştin-Democrate (CDU), a încercat să menţină electoratul de dreapta, dar să contracareze tendinţele de evoluţie spre extrema dreaptă.

Programul politic al Uniunii Creştin-Democrate a fost centrat pe ideea lansării unei noi economii sociale de piaţă care să fie premisa unei relaţii noi între politic şi cetăţeni. Conform concepţiei creştin-democrate, secolul al XXI-lea reprezintă o provocare pentru politicieni, confruntaţi cu o realitate politică complexă şi în permanentă devenire, marcată de fenomenul globalizării. În acest context, controlul politic şi mai ales controlul realizat prin stat nu mai sunt suficiente, noua economie de piaţă fiind capabilă a oferi condiţiile afirmării libertăţii, dreptăţii şi solidarităţii. Noua politică va duce la o reevaluare a priorităţilor, iar în prim-plan va fi accesul la educaţie al noii generaţii, stimularea competiţiei reale, a responsabilităţii fiecărui cetăţean, printr-un sistem de reciprocitate stat-cetăţean.

În domeniul politicii sociale, coaliţia creştin-democrată considera că guvernarea social-democrată nu a reuşit să rezolve problema şomajului şi, de aceea, se impune o campanie împotriva obstacolelor prezente pe piaţa muncii, valorificarea potenţialului intern şi a talentelor tinerilor. Şcoala, colegiile, institutele de cercetare trebuie să orienteze pregătirea tinerilor spre standarde de înaltă calitate, iar piaţa forţei de muncă în Germania ar trebui să fie mult mai flexibilă, în acord cu noile schimbări. În politica socială este evident că a crescut numărul celor ce au nevoie de protecţie socială, în timp ce numărul celor care contribuie la finanţarea sistemului a scăzut. În acest context, va trebui extins sistemul privat de asigurări sociale. În domeniul economiei, programul aprecia că noua economie de piaţă va trebui să consolideze societatea germană, să asigure creşterea economică astfel încât Germania să aibă un rol important în ordinea economică mondială. Programul economic al creştin-democraţilor, prezentat sub motto-ul "Programul de trei ori 40%", prevedea scăderea sub 40% a cheltuielilor bugetare, a contribuţiilor salariale la fondul de pensii, sănătate şi şomaj şi a impozitului pe profit. Programul electoral anunţa, de asemenea, anularea multor legi adoptate de coaliţia anterioară (impozitul ecologic, legislaţia muncii etc.). Întreaga campanie electorală a încercat să întărească profilul pro-european al lui Edmund Stoiber, să evidenţieze rezultatele obţinute ca premier al Bavariei, pe care o conduce din 1993. Analiştii au apreciat că imaginea sa tipic bavareză - rece, distant, de protestant auster - pare a-l fi defavorizat, dar a fost echilibrată de succesele Bavariei, cel mai bogat land al Germaniei, loc unde tradiţia se împleteşte cu modernul. Renumit pentru linia sa dură, de dreapta, E.Stoiber a trebuit să accentueze reorientarea sa spre centru, atitudinea pro-europeană. În ultima perioadă, coaliţia creştin-democrată şi-a reformulat poziţia faţă de integrarea europeană, faţă de elementele-cheie ale procesului reformei europene, afirmându-se ideea că Uniunea Europeană reprezintă o comunitate de destin ce are drept scop menţinerea păcii. În acest context, Europa are nevoie de un plan de construcţie, nu de o metodă monetară, fiind nevoie de o Europă funcţională care să se articuleze în jurul axelor comunitare, naţionale, regionale. Naţiunea trebuie să rămână principalul mijloc de identificare a cetăţeanului, iar dezvoltarea regională poate oferi un sentiment de securitate în contextul mondializării, fiind o sursă alternativă de identitate. Contrar acestor încercări de modernizare a discursului politic şi a creşterii electorale importante, creştin-democraţia a păstrat linia tradiţionalistă, considerată obstacol în calea modernizării ţării.

Partidul Liber-Democrat, apropiat creştin-democraţilor, a pus în centrul campaniei electorale reducerea impozitelor, introducerea unui sistem fiscal în trei trepte potrivit veniturilor. S-a urmărit astfel sprijinirea clasei de mijloc, promovarea unei politici adecvate în domeniu educaţiei. Un rol determinant l-a avut însă atitudinea xenofobă, extremistă a vicepreşedintelui partidului, J. Moellemann, care a criticat guvernul israelian şi Consiliul Central al Evreilor din Germania. Din aceste motive, partidul liberal a pierdut şansa ca, la alegeri, să obţină scorul electoral pe care şi-l propusese şi rolul anterior de a treia forţă politică a ţării. Acest rol a fost preluat, în ultimele decenii, de ecologiştii germani, care au realizat o ascensiune politică spectaculoasă.

 

4.4 Ascensiunea politică a ecologiştilor germani

Partidul Verzilor, creat în 1993, prin Alianţa cu Verzii '90, a avut originea în "noile mişcări" din anii '70 şi a evoluat foarte rapid pe scena politică germană. Profesionalizarea politică a liderilor săi, acomodarea ideologiei sale protestatare, radicale la ideologia susţinerii guvernării (devenind membru al coaliţiei de guvernare) au făcut din partidul ecologist cea de-a treia forţă politică importantă a ţării, îndepărtând astfel din prim-planul vieţii politice Partidul Liberal Democrat.

Ecologismul german reprezintă o modalitate specifică de a construi un nou actor politic reuşind în timp foarte scurt să pătrundă în sistemul partidelor politice parlamentare şi să ajungă în coaliţia de guvernare. Verzii au apărut pe scena politică în 1980 şi, în 1983, au reuşit să intre în Bundestag cu 28 de deputaţi. În 1984, ei au obţinut 7 locuri în Parlamentul European, iar în 1985 au făcut parte din executivul din Landul Hesse. În 1987, au obţinut 44 de mandate în Bundestag, ceea ce a confirmat ascensiunea deosebită a ecologiştilor germani.

Explicaţia acestui fenomen politic de excepţie poate fi dată de faptul că noile probleme, noile priorităţi legate de protecţia mediului, de egalitatea femeilor au fost resimţite mai intens de opinia publică germană, au fost mai înrădăcinate, mai puternice la nivel local. În această perioadă, partidele politice nu s-au preocupat în mod general de problema mediului, ci mobilul activizării politice l-a constituit tema energiei nucleare. Această temă a unificat mişcarea ecologistă din Germania care a ştiut să valorifice clivajele politice provocate de această problemă faţă de care nici un partid politic tradiţional nu a luat o poziţie fermă. Ecologismul şi pacifismul manifest au găsit un suport electoral sensibil la aceste probleme provenit din categorii sociale diverse.

Scandalurile politice în care erau implicate, în anii '80, marile partide politice germane au favorizat ascensiunea Verzilor, promotori ai unui ecologism politic capabil a oferi dimensiune morală demersului politic. În acest context, a crescut în mod deosebit credibilitatea politică a partidului ecologist. Pacifismul german, ca şi ataşamentul faţă de ideea apărării naturii, au avut rădăcini adânci în cultura germană, ca şi discursul antisistem politic, moralist, deplin valorificate de ecologiştii germani. Partidul Verzilor a fost capabil să sesizeze şi să dea un răspuns noilor clivaje specifice epocii contemporane, temelor controversate din istoria Germaniei, într-un spaţiu politic mult mai deschis decât în alte ţări europene.

Criza de legitimitate prin care treceau principalele partide politice germane, creşterea insatisfacţiei faţă de prestaţia politică a acestora, au deschis un culoar politic favorabil noii forţe politice. Coaliţia dintre creştin-democraţi şi social-democraţi, din perioada 1966-1969, ca şi alternanţele la guvernare dăduseră senzaţia că toate partidele sunt asemănătoare şi că nu există o reală opoziţie politică. Reformarea social-democraţiei nu s-a extins asupra problemelor care preocupau ecologiştii, iar extrema stângă germană a fost foarte slabă şi, în acest context, ecologismul a devenit o alternativă politică reală.

În ultima campanie electorală, Partidul Verzilor/Alianţa '90 a pus accent pe ecologie, pe protecţia consumatorului şi pe ideea de egalitate. În programul lor electoral, ecologiştii au propus unirea ajutorului de şomaj cu ajutorul social şi promovarea egalităţii şanselor între sexe.

Sub sloganul "Alegerea este a dumneavoastră", programul ecologist a lansat ca obiectiv principal modernizarea ecologică, propunându-se valorificarea raţională a petrolului, a cărbunelui, folosirea energiei solare şi a celei eoliene, sub deviza "O ţară pentru soare".

Programul electoral a pus în evidenţă legătura dintre programul de protecţie a mediului şi problema locurilor de muncă. Un alt obiectiv important al politicii ecologiste a fost protecţia consumatorului, preocuparea pentru asigurarea unei alimentaţii sănătoase. Un accent deosebit s-a pus pe asigurarea securităţii sociale, pe crearea condiţiilor pentru "înnoirea socială" şi creşterea copiilor. Un capitol special a fost dedicat politicii pentru Germania de est, care ar trebui să devină o zonă puternică economic, autonomă. Referitor la democratizarea socială, ecologiştii propun ca jumătate din puterea de decizie să aparţină femeilor. Pe plan internaţional, ecologiştii au subliniat că globalizarea va trebui să se desfăşoare în parametrii dezvoltării durabile.

Sistemul electoral mixt a favorizat intrarea în sistem a unor noi partide care au beneficiat de resurse instituţionale importante. La aceste condiţii s-au adăugat şi particularităţile sistemului politic federal care au permis realizarea unor teste politice la nivel local, unde noile partide s-au antrenat politic şi au fost puternic finanţate. Ecologiştii au valorificat structurile de oportunitate politică determinate de configuraţia specifică a sistemului politic german mult mai flexibil (reguli electorale, statutul partidelor, grupurilor de presiune etc.) care au permis accesul unor mişcări sociale în sfera publică şi politică.

 

 

5. FINLANDA - UN SISTEM MULTIPARTIDIST 

DE TIP CONSENSUAL

 

5.1. Scurtă istorie a procesului democratizării societăţii finlandeze

Procesul democratizării societăţii finlandeze, în ansamblul său, precum şi necesitatea abordării şi rezolvării intereselor sale naţionale au condus la formarea primelor partide politice. În acest context, la sfârşitul secolului al XIX-lea, a luat fiinţă Partidul Muncii (1899), care din 1903 şi-a schimbat denumirea în Partidul Social Democratic (SDP), denumire pe care o păstrează şi astăzi. În 1906, s-a înfiinţat Partidul Agrarian, actualul Partid de Centru (agrarian), reprezentant al intereselor micilor fermieri din nordul şi estul ţării. 

Reforma parlamentară care a avut loc în anul 1906 a condus, printre altele, la transformarea radicală a partidelor politice, acestea trebuind, treptat, să-şi modernizeze sistemul de organizare, platformele-program şi modalităţile de acţiune. Ca rezultat al acestor ample reorganizări au apărut noi ideologii politice, remarcându-se apariţia Partidului Suedezilor din Finlanda, care a sprijinit în mod constant, de aproape 100 de ani, respectarea drepturilor acestei etnii ce totalizează 6% din populaţia ţării. 

Problematica relaţiei cu Rusia a necesitat, de asemenea, elaborarea unui răspuns concret din partea noilor structuri politice înfiinţate în Finlanda. Astfel, pe perioada ocupaţiei ruseşti (1899-1905, 1908-1917), au fost înfiinţate Partidul Rezistenţei Active (1903), organizaţie politică creată pe structura partidelor revoluţionare din Rusia, Partidul Bătrânilor finlandezi şi organizaţia Tinerilor finlandezi (1902), ambele partide susţinând politica de independenţă a ţării, contrară intereselor Rusiei, ceea ce a condus ulterior la fuzionarea celor două structuri sub denumirea de Partidul Poporului. 

Războiul civil care a avut loc în perioada obţinerii independenţei de către Finlanda (1917) a avut drept rezultat prima divizare a Partidului Social Democratic, aripa radicală de stânga creând Partidul Comunist Finlandez (1918) şi Partidul Muncitorilor Socialişti (1920). De asemenea, în viaţa politică a ţării a apărut şi Partidul Naţional Progresist, care a militat pentru păstrarea formei constituţionale de tip republică, pentru crearea unui sistem parlamentar funcţional şi pentru realizarea reformelor sociale necesare în acea perioadă istorică.

Perioada anilor '30 s-a caracterizat prin realizarea a numeroase alianţe sau sciziuni ale formaţiunilor politice existente, cel mai important moment fiind considerat apariţia Partidului Patriotic, urmare a mişcării cunoscută în istoria Finlandei sub denumirea de "rebeliunea Mänträlä".

În timpul celui de-al doilea război mondial, ca şi în perioada imediat următoare, frământările politice, economice şi sociale care au avut loc la scara întregului continent european au avut o influenţă determinantă şi asupra partidelor politice finlandeze. Astfel, sprijinul popular acordat Partidului Patriotic a scăzut în mod constant, organizaţia fiind etichetată drept fascistă şi scoasă în afara legii, iar opoziţia social democrată, (vechiul SDP), a coagulat o parte a structurilor politice de orientare similară, fiind fondat Partidul Unit Socialist (1946), ca o contrapondere la ascensiunea continuă a Partidului Comunist. Necesitatea creării unui partid nou, de centru, care să se adreseze păturii mijlocii a populaţiei a condus la apariţia Partidului Poporului Finlandez (1951). În 1959, are loc a patra divizare a Partidului Social Democratic prin înfiinţarea Uniunii Social Democrate a Muncitorilor şi Micilor Întreprinzători.

Perioada de tranziţie a anilor '60 a adus în prim planul vieţii politice Partidul agrarian, care îşi modifică denumirea în Partidul de centru. De asemenea, în aceeaşi perioadă, are loc unificarea forţelor politice de dreapta, Patidul Progresist, Partidul Poporului şi Liga Liberală fuzionând sub denumirea de Partidul Liberal (1965).

Politica anilor '80 este marcată de încheierea perioadei de circa 25 ani în care Finlanda a fost condusă de preşedintele U. Kekkonen (1956-1982), alegerea noului preşedinte al ţării, M. Koivisto, reflectând creşterea rolului politic al Partidului Social Democrat. Influenţa şi hegemonia acestei formaţiuni politice, pentru o perioadă atât de îndelungată, de peste două decenii, a fost posibilă datorită cooperării şi conlucrării acestui partid politic cu celelalte formaţiuni politice de centru.

Apariţia, în aceeaşi perioadă, a Partidului Verzilor a marcat un alt moment important al vieţii politice finlandeze. Aceştia s-au opus sistemului de economie de piaţă pe care l-au apreciat drept un factor de destabilizare a echilibrului ecologic al ţării. Verzii finlandezi au fost una dintre puţinele formaţiuni politice care au încălcat astfel tradiţionala linie de demarcaţie dintre dreapta şi stânga politică.

Căderea "cortinei de fier" şi destrămarea fostei URSS au condus la scăderea interesului cetăţenilor pentru ideologia Partidului Comunist, simbolizând astfel victoria forţelor politice finlandeze care au susţinut dezvoltarea economiei libere şi a pieţei unice europene.

Alegerile parlamentare care au avut loc în anul 1995, an ce marchează aderarea Finlandei la Uniunea Europeană, au adus în faţa electoratului ţării un număr de 18 formaţiuni politice. Rezultatul votului a condus la dispariţia de pe scena politică a tuturor formaţiunilor mici, precum şi a celor care au susţinut faptul că aderarea Finlandei la UE nu reprezintă altceva decât pierderea independenţei ţării, primele 3 partide importante obţinând împreună 66% din voturi, iar primele 6 partide reprezentate în Parlament obţinând peste 89% din sufragiile electoratului. 

 

5.2 Sistemul de partide finlandez

În explicarea specificului sistemului politic finlandez analiştii ţin cont de anumiţi factori specifici ţării respective, cum ar fi istoria şi tradiţiile, credinţele religioase, compoziţia etnică sau sistemul electoral. Analiza rezultatelor alegerilor parlamentare care au avut loc în martie 2003, demonstrează că partidele care domină viaţa politică a Finlandei sunt: Partidul Social Democratic (SPD), Partidul de Centru (agrarian) (KESK), Partidul Coaliţiei Naţionale (KOK), Alianţa de Stânga (VAS) şi Liga Finlandeză a Verzilor (VIHR/GRÖNA). 

Din acest punct de vedere, Finlanda face parte din grupa ţărilor cu un sistem multipartidist pur. Cele 50 de procente obţinute la urne de principalele partide politice, Partidul de Centru şi Partidul Social Democratic, arată că o formaţiune politică nu a obţinut o majoritate confortabilă de peste 40% din voturile exprimate, în consecinţă, nici unul dintre partide nefiind dominant, cu toate că Partidul Social Democratic a condus ţara circa 25 ani. Cercetările demonstrează că ţările din categoria celor cu sistem multipartidist sunt apreciate drept modele democratice şi deosebit de stabile din punct de vedere politic. 

De asemenea, analizele sistemelor de partide arată că pe agenda partidelor politice sunt prezente şapte dimensiuni tematice: socio-economică, religioasă, cultural-etnică, urban-rurală, susţinerea guvernului, politica externă şi temele post-materialiste. În cazul Finlandei, principalele formaţiuni politice au fost puternic preocupate de problemele socio-economice şi culturale, problemele religioase, raportul urban/rural, susţinerea guvernului situându-se pe o poziţie medie. Analiştii consideră că legătura dintre numărul de dimensiuni tematice şi numărul efectiv de partide este foarte puternică. De regulă, într-o societate, un număr mare de dimensiuni politice implică existenţa unui număr mare de partide pentru a le exprima. De asemenea, dimensiunile tematice sunt definite în termenii diferenţelor dintre partide, studiile arătând că sistemele bipartidiste nu se pot acomoda uşor cu un număr mare de dimensiuni tematice ca în cazul sistemelor multipartidiste. Finlanda se înscrie astfel în această deschidere spre pluralism tematic.

Al 68-lea guvern al Finlandei şi-a preluat atribuţiile la 17 aprilie 2003, având în componenţă 18 miniştri: 8 - Partidul de Centru, 8 - Partidul Social Democratic, 2 - Partidul Suedezilor din Finlanda. Acest guvern este expresia multipartidismului finlandez, deschis consensului politic care a caracterizat întotdeauna spaţiul politic nordic.

 

5.3 Principalele partide politice finlandeze

O trecere în revistă a principalelor partide politice finlandeze evidenţiază faptul că aceste formaţiuni acoperă aproape tot spectrul politic, de la dreapta la stânga politică: conservatorism, democraţie-creştină, liberalism, social-democraţie, socialism, comunism.

Înfiinţat în anul 1906, Partidul de Centru (agrarian) (KESK) a promovat în mod tradiţional, în primul rând, interesele populaţiei rurale. Partidul de Centru, care are în prezent circa 270.000 de membri, a adoptat o linie politică de centru-dreapta, susţinând libera iniţiativă, descentralizarea la toate nivelurile, economia de piaţă şi extinderea Uniunii Europene. Partidul de Centru este membru al Internaţionalei Liberale şi a Grupului parlamentar ELDR al Parlamentului European.

Partidul de Centru a câştigat alegerile parlamentare din martie 2003, obţinând 24,7% din numărul total de voturi, ceea ce a dus la obţinerea a 55 de locuri în Parlamentul Finlandei. Partidul condus de Anneli Jäätteenmäki, aleasă în funcţia de preşedintă pentru o perioadă de 2 ani (2002), a militat în mod constant pentru reducerea taxelor şi impozitelor, pentru creşterea economică a ţării, pentru egalizarea regiunilor şi, în special, pentru reducerea şomajului, acuzând fosta coaliţie guvernamentală de nerespectarea promisiunilor în acest domeniu. Fiind un stat nealiniat din punct de vedere militar şi mizând pe opoziţia opiniei publice finlandeze faţă de războiul din Irak, Partidul de Centru a acuzat Partidul Social Democratic de o apropiere prea mare faţă de poziţia SUA în această problemă internaţională. 

Principiile de bază ale Partidului de Centru prezentate cu prilejul şedinţei Comitetului executiv al partidului, care a avut loc în noiembrie 2002, s-au regăsit în programul electoral "O alternativă strălucită", prezentat la ultimile alegeri parlamentare. Programul electoral a cuprins teme de interes pentru viaţa politică finlandeză: sprijinirea micilor întreprinzători; creşterea competitivităţii produselor industriale; egalitatea şanselor pentru toţi cetăţenii; reducerea şomajului; dezvoltarea regională; asigurarea unui sprijin real pentru familie; asigurarea serviciilor de bază pentru toţi cetăţenii ţării; o apărare credibilă şi eficientă a ţării; noile perspective ale politicii de apărare comună europeană; susţinerea luptei internaţionale împotriva terorismului.

Partidul Social Democratic (SDP) a fost fondat în anul 1899 sub denumirea de Partidul Muncii, având în prezent un număr de 59000 de membri. După anul 1937, Partidul Social Democratic a avut reprezentanţi în toate guvernele ţării, cu excepţia perioadei 1957-1966. SPD a participat în mod activ la cooperarea bilaterală, regională şi internaţională, fiind membru al Internaţionalei Socialiste, P. Lipponen, preşedintele SPD, fiind unul dintre vice-preşedinţii acesteia. De asemenea, Partidul Social Democratic este membru al Grupului parlamentar al Partidului Socialist European (PES) din cadrul Parlamentului European. 

La ultimele alegeri parlamentare, desfăşurate în martie 2003, Partidul Social Democratic a obţinut 22,9% din totalul voturilor, ceea ce reprezintă un număr de 53 de mandate parlamentare.

Potrivit documentelor adoptate cu prilejul ultimului congres al partidului, care a avut loc în iunie 2002, Partidul Social Democratic militează pentru o Europă unită şi pentru stabilitate economică şi politică. În documente se precizează că principiile social-democraţiei nu acceptă folosirea forţei în conflictele dintre state, activităţile teroriste de orice fel şi subordonările politico-economice.

Social-democraţia finlandeză are drept obiective principale crearea unei societăţi bazate pe libertate, egalitate şi solidaritate. În acest sens, programul electoral prezentat în martie 2003 a cuprins teme de interes major cum ar fi: libertatea şi egalitatea ca premise ale unei posibilităţi reale de a alege; protecţia mediului; o societate solidară; o economie în folosul tuturor; o piaţă unică cu reglementări stricte; o piaţă a locurilor de muncă - factor de participare şi integrare socială.

Principalele obiective ce au fost prezentate electoratului finlandez au cuprins măsuri privind reducerea fiscalităţii, promovarea egalităţii sociale, respectarea drepturilor omului şi a democraţiei, întărirea şi dezvoltarea sectoarelor de bază ale ţării - învăţământul şi sănătatea. Partidul Social Democratic a sprijinit permanent extinderea Uniunii Europene, care reprezintă, în opinia liderilor partidului, una dintre cele mai mari provocări din istoria Europei. În acest sens, Partidul Social Democratic apreciază că la nivelul instituţiilor europene trebuie avute în vedere noi politici de imigrare şi de securitate şi apărare, ca ţară nordică, Finlanda subliniind că Dimensiunea Nordică a UE trebuie întărită prin dezvoltarea colaborării dintre Uniunea Europeană, ţările nordice şi Rusia. 

Potrivit rezultatelor alegerilor parlamentare din 2003, Partidul Coaliţiei Naţionale (KOK) este al treilea partid al ţării în ierarhia voturilor primite (18,5% şi 40 de mandate parlamentare). Deşi face parte din rândul partidelor conservatoare, Partidul Coaliţiei Naţionale a fost primul partid finlandez care a susţinut aderarea ţării la Uniunea Europeană.

Partidul Coaliţiei Naţionale a fost înfiinţat în anul 1918, iar din 1987 face parte în mod constant din Parlamentul ţării. În Parlamentul European este reprezentat de 4 eurodeputaţi, Partidul Coaliţiei Naţionale fiind membru al Grupul Partidului Poporului European (Creştin-Democrat) şi al Democraţilor Europeni (EPP-ED). De asemenea, Partidul Coaliţiei Naţionale este membru al Uniunii Democrate Internaţionale.

Potrivit documentelor oficiale ale partidului, Partidul Coaliţiei Naţionale susţine dezvoltarea continuă a instituţiilor comunitare şi priveşte Uniunea Europeană ca o organizaţie cu competenţe limitate la politicile specifice acestei structuri: economice, monetare, securitate socială. Prin aceste deziderate, conservatorii se situează pe poziţii divergente cu cele exprimate de socialişti care doresc o Uniune centralizată, cu puteri şi competenţe centralizate la nivelul instituţiilor organizaţiei europene. În viziunea liderilor KOK, relaţia Finlanda-UE are la bază patru obiective importante: extinderea, eficientizarea activităţilor, clarificarea diviziunii competenţelor legate de problema forţei de muncă, la nivelul statelor membre şi ale Uniunii, întărirea participării cetăţenilor la funcţionarea instituţiilor europene. 

Programul electoral al Partidului Coaliţiei Naţionale a fost fundamentat pe următoarele teme de interes naţional: o economie competitivă şi crearea de noi locuri de muncă; protecţie socială; protecţia mediului; politică de dezvoltare structurală a ţării; securitatea şi protecţia cetăţenilor; o Uniune Europeană democratică, deschisă şi eficientă.

Alianţa de Stânga (VAS) a fost înfiinţată sub denumirea de Partidul Unit Socialist (SKDL) în anul 1946 şi a preluat după 1990 atât ideologia Partidului Comunist, cât şi o serie de formaţiuni politice desprinse din structura acestui partid. Decizia privind crearea partidului sub denumirea de Alianţa de Stânga, pe baza fuziunii dintre Partidul Comunist Finlandez şi Uniunea Democratică a Poporului Finlandez, a fost luată la cel de-al XXII-lea Congres al Partidului Comunist, şedinţa de constituire având loc în aprilie 1990.

Alianţa de Stânga are o influenţă mare în special în regiunile din nordul ţării, cele 9,9% din voturile obţinute în cadrul alegerilor parlamentare din martie 2003 (19 mandate) fiind obţinute în zonele industriale nordice. 

Liga Finlandeză a Verzilor (VIHR/GRÖNA) a fost înfiinţată la începutul anilor '80. Prima participare la alegerile parlamentare a avut loc în anul 1983, de atunci Verzii având, în mod constant, reprezentare parlamentară. Liga a fost înregistrată ca partid în anul 1988. Din 1989, Verzii finlandezi fac parte din Consiliul European al Verzilor, având patru reprezentanţi în această organizaţie. De asemenea, în Parlamentul European este reprezentat de doi eurodeputaţi.

După alegerile parlamentare care au avut loc în anul 1999, Verzii au obţinut 7,3% din voturile exprimate, ceea ce a condus la obţinerea a 11 locuri în parlamentul ţării şi a postului de ministru al mediului. În mai 2002, după ce parlamentul Finlandei a adoptat Programul Nuclear al ţării, ministrul mediului a demisionat, considerând că acest vot este împotriva valorilor enunţate în programul politic al partidului. În cadrul alegerilor parlamentare din martie 2003, Partidul Verzilor a obţinut 8% din voturile electoratului şi 14 mandate în parlament.

Tema centrală a platformei program a partidului a fost relaţia de interdependenţă dintre societate şi mediu. Potrivit documentelor partidului, producţia bunurilor de orice fel şi consumul trebuie să devină eco-eficiente. Asemenea majorităţii partidelor finlandeze, Verzii militează pentru democraţie, justiţie şi ecologie, care sunt dependente una de cealaltă şi astfel sunt promovate împreună. Pe plan politic, Verzii militează pentru un sistem legislativ adecvat unei noi lumi ecologice şi pentru adoptarea unui sistem de taxe şi impozite diferenţiat pe tipuri de activităţi poluante, indiferent de natura acestora. 

Partidul Suedezilor din Finlanda (SPP) a fost înfiinţat în anul 1906, fiind unul dintre cele mai vechi partide ale ţării.

Partidul Suedezilor din Finlanda cuprinde circa 30000 de membri, fiind exponentul populaţiei vorbitoare de limbă suedeză, ce reprezintă circa 6% din populaţia totală a ţării. După cucerirea independenţei de către Finlanda, în 1917, Partidul Suedezilor din Finlanda a avut un rol important în politică, având reprezentanţi în 43 din cele 60 de guverne care au condus această ţară. 

La nivel internaţional, Partidul Suedezilor din Finlanda este membru al Internaţionalei Liberale, iar din anul 1995 a devenit membru al Parlamentului European, făcând parte din Grupul Partidului European Liberal, Democrat şi Reformist (ELDR).

Preşedintele partidului este ales anual de către Conferinţa Naţională. 

După ultimele alegeri parlamentare din 2003, Partidul Suedezilor din Finlanda a obţinut 4,8% din totalul voturilor exprimate, ceea ce reprezintă 8 mandate parlamentare. Partidul Suedezilor din Finlanda, împreună cu reprezentantul regiunii autonome Ĺland, formează Grupul Parlamentar Suedez.

Partidul Suedezilor din Finlanda este un partid de orientare liberală moderată ce susţine iniţiativa privată, utilizarea raţională a resurselor naturale, dezvoltarea sistemului de învăţământ şi a celui de securitate socială, având o atitudine pozitivă faţă de extinderea Uniunii Europene. 

 

 

ANEXA 1

 

Rezultatele alegerilor legislative din Franţa în perioada 1958-1997

	Partid
	1958
	1962
	1967
	1968
	1973
	1978
	1981
	1986
	1988
	1993
	1997

	Extrema Stângă
	-
	2,02
	2,21
	3,96
	3,19
	3,27
	1,22
	1,52
	0,36
	1,76
	2,56

	PCF
	19,21
	21,87
	22,51
	20,02
	21,41
	20,61
	16,13
	9,68
	11,16
	9,14
	9,88

	PS+MRG/RS
	15,7
	12,43
	18,9
	16,54
	20,82
	24,95
	37,43
	31,6
	37,55
	19,03
	25,29

	Diverse formaţiuni politice de stânga
	8,67
	7,42
	-
	-
	0,41
	1,37
	0,87
	1,2
	-
	1,07
	2,54

	Verzii
	-
	-
	-
	-
	-
	2,04
	1,07
	1,24
	0,35
	11,08
	6,98

	Dreapta de orientare negaullistă/UDF
	33,3
	23,01
	23,72
	20,82
	28,89
	19,63
	20,39
	41,85
	18,76
	20,09
	14,41

	Dreapta gaullistă/RPR
	20,47
	32,41
	32,08
	38,02
	24,79
	22,84
	21,24
	41,85
	19,22
	19,85
	15,42

	Alte formaţiuni de dreapta
	-
	-
	-
	-
	-
	4,26
	1,28
	2,73
	2,53
	4,17
	6,33

	Extrema dreaptă
	2,62
	0,76
	0,56
	0,08
	0,52
	0,75
	0,29
	10,05
	9,93
	12,87
	15,35

	Total Stânga
	43,59
	43,75
	43,62
	40,52
	45,84
	50,2
	55,65
	44,02
	49,09
	31,01
	40,27

	Total Stânga + ecologişti
	-
	-
	-
	-
	-
	52,24
	56,72
	45,56
	49,44
	42,09
	47,25

	Total Dreapta clasică
	53,77
	55,42
	55,8
	58,84
	53,68
	46,73
	42,91
	44,58
	40,51
	44,11
	36,16

	Total Dreapta + extrema dreaptă
	56,4
	56,18
	56,36
	58,94
	54,16
	47,48
	43,20
	54,63
	50,44
	56,98
	51,51

	absenteism
	22,82
	31,31
	18,88
	20,04
	18,69
	16,68
	29,14
	21,51
	33,87
	30,68
	31,55


	PCD - Partidul Comunist Francez

PS - Partidul Socialist

MRG - Mişcarea Radicală de Stânga
	RS - Stânga Radicală

UDF - Uniunea Forţelor de Dreapta

RPR - Adunarea Pentru Republică


 

 

Rezultatele alegerilor legislative din Franţa din anul 2002

	Formaţiunile politice
	Numărul de locuri în Adunarea Naţională
	Total locuri 

	UMP – Uniunea pentru Majoritatea Prezidenţială
	358
	399 

(dreapta)

	UDF – Uniunea pentru Democraţia Franceză
	30
	

	Dvd – diferite formaţiuni de dreapta
	11
	

	PS – Partidul Socialist
	140
	178 

(stânga)

	PCF – Partidul Comunist Francez
	22
	

	PRG – Partidul Radical de Stânga
	7
	

	Dvg – diferite formaţiuni de stânga
	6
	

	Verzii
	3
	

	FN – Frontul Naţional
	0
	0


 

 

Anexa 2

 

 Rezultatele alegerilor parlamentare din Marea Britanie în perioada 1974-2001

  

	Partid
	28 .02. 1974
	10.10.

1974
	03.05.

1979
	09.06.

1983
	11.06.

1987
	09.04.

1992
	01.05.

1997
	07.06.

2001

	Conservatori
	% locuri

% vot

S
	46,7

37,9

+8,8
	43,6

35,8

+7,8
	53,3

43,9

+9,4
	61

42,4

+18,6
	57,8

42,3

+15,5
	51,6

41,9

+9,7
	25,0

30,6

-5,6
	25,2

32,0

-6,8

	 
	mandate
	297
	277
	339
	397
	376
	336
	163
	166

	Laburişti
	% locuri

% vot

S 
	47,4

37,1

+10,3
	50,2

39,2

+11
	42,3

36,9

+5,4
	32

27,6

+4,4
	35,2

30,8

+4,4
	41,6

34,4

+7,2
	63,5

43,1

+20,4
	62,6

41,0

+21,6

	 
	mandate
	301
	319
	269
	209
	229
	271
	421
	413

	Liberali
	% locuri

% vot

S 
	2,2

19,3

-17,1
	2

18,3

-16,3
	1,7

13,8

-12,1
	3,5

25,4

-21,9
	3,3

22,5

-19,2
	3,1

17,8

-14,7
	7,0

16,7

-9,7
	7,8

18,0

-10,2

	 
	mandate
	14
	13
	11
	23
	22
	20
	46
	52


  

ANEXA 3

 

Rezultatele alegerilor parlamentare din Germania în perioada 1990-2002

 

 

	Partid
	1949
	1953
	1957
	1961
	1965
	1969
	1972
	1976
	1980
	1983
	1987
	1990
	1994
	1998
	2002

	CDU/CSU
	%
	31,0
	45,2
	52,2
	45,4
	47,6
	46,1
	44,9
	48,6
	44,5
	48,8
	44,3
	43,8
	41,5
	35,2
	38,5

	 
	mandate
	139
	249
	277
	251
	251
	250
	234
	254
	237
	255
	234
	319
	294
	245
	248

	FDP
	%
	11,9
	9,5
	7,7
	12,8
	9,5
	5,8
	8,4
	7,9
	10,6
	7,0
	9,1
	11,0
	6,9
	5,2
	7,4

	 
	mandate
	52
	53
	43
	67
	50
	31
	42
	40
	54
	35
	48
	79
	47
	44
	47

	SPD
	%
	29,2
	28,8
	31,8
	36,2
	39,3
	42,7
	45,8
	42,6
	42,9
	38,2
	37,0
	33,5
	36,4
	40,9
	38,5

	 
	mandate
	131
	162
	181
	203
	217
	237
	242
	224
	228
	202
	193
	239
	252
	298
	251

	Verzii
	%
	-
	-
	-
	-
	-
	-
	-
	-
	1,5
	5,6
	8,3
	3,8
	7,3
	5,7
	8,6

	 
	mandate
	-
	-
	-
	-
	-
	-
	-
	-
	-
	27
	42
	8
	49
	47
	55

	PDS
	%
	-
	-
	-
	-
	-
	-
	-
	-
	-
	-
	-
	2,4
	4,4
	5,1
	4,3

	 
	mandate
	-
	-
	-
	-
	-
	-
	-
	-
	-
	-
	-
	17
	30
	35
	2

	altele
	%
	19,7
	16,5
	10,3
	5,7
	3,6
	5,5
	0,9
	0,9
	0,5
	0,5
	1,4
	4,2
	3,5
	6,0
	-

	 
	mandate
	-
	45
	18
	-
	-
	-
	-
	-
	-
	1
	2
	-
	-
	-
	-


 

 

CDU - Uniunea Creştin-Democrată 

CSU - Uniunea Social-Creştină bavareză 

FDP - Partidul Liber-Democrat

SPD - Partidul Social-Democrat

PDS - Partidul Socialist Democratic 

 

 

 

Anexa 4

 Rezultatele alegerilor parlamentare din Finlanda în perioada 1945-2003

 

	Partid
	1945
	1948
	1954
	1958
	1966
	1970
	1972
	1975
	1979
	1983
	1987
	1991
	1995
	1999
	2003

	SDP
	%
	25,1
	26,3
	26,2
	23,2
	27,2
	23,4
	25,8
	24,9
	23,9
	26,7
	24,1
	22,1
	28,3
	22,9
	24,5

	 
	mandate
	50
	54
	54
	48
	55
	52
	55
	54
	52
	57
	56
	48
	63
	51
	53

	KESK
	%
	21,3
	24,2
	24,1
	23,1
	21,2
	17,1
	16,4
	17,6
	17,3
	17,6
	17,6
	24,8
	19,4
	22,4
	24,7

	 
	mandate
	49
	56
	53
	48
	49
	36
	35
	39
	36
	38
	40
	55
	44
	48
	55

	KOK
	%
	15,0
	17,1
	12,8
	15,3
	13,8
	18,1
	17,6
	18,4
	21,7
	22,1
	23,1
	19,3
	17,9
	21,0
	18,5

	 
	mandate
	28
	33
	24
	29
	26
	37
	34
	35
	47
	44
	53
	40
	39
	46
	40

	VAS
	%
	23,5
	20,0
	21,6
	23,2
	21,2
	16,6
	17,0
	18,9
	17,9
	13,5
	9,4
	10,1
	11,2
	10,9
	9,9

	 
	mandate
	49
	38
	43
	50
	41
	36
	37
	40
	35
	27
	20
	19
	22
	20
	19

	VIHR
	%
	 
	 
	 
	 
	 
	 
	 
	 
	 
	1,4
	4,0
	6,8
	6,5
	7,5
	8,0

	 
	mandate
	 
	 
	 
	 
	 
	 
	 
	 
	 
	2
	4
	10
	9
	11
	14

	SPP
	%
	7,9
	7,7
	7,0
	6,7
	6,0
	5,3
	5,1
	4,7
	4,2
	4,6
	5,3
	5,5
	5,1
	5,1
	4,6

	 
	mandate
	14
	14
	13
	14
	12
	12
	10
	10
	10
	11
	12
	12
	12
	12
	9

	KD
	%
	 
	 
	 
	0,2
	0,4
	1,1
	2,5
	3,3
	4,8
	3,0
	2,6
	3,1
	3,0
	4,2
	5,3

	 
	mandate
	 
	 
	 
	-
	-
	1
	4
	9
	9
	3
	5
	8
	7
	10
	7

	LKP
	%
	5,2
	3,9
	7,9
	5,9
	6,5
	5,9
	5,1
	4,3
	3,7
	-
	1,0
	0,8
	0,6
	0,2
	0,3

	 
	mandate
	9
	5
	13
	8
	9
	8
	7
	9
	4
	-
	-
	1
	-
	-
	-


 

	 SDP - Partidul Social Democratic

KESK - Partidul de Centru (agrarian)

KOK - Partidul Coaliţiei Naţionale 

VAS - Alianţa de Stânga
	VIHR - Liga Finlandeză a Verzilor

SPP - Partidul Suedezilor din Finlanda

KD - Partidul Creştin Democrat 

LKP - Partidul Liberal

